title: Piusan hiekkakivikaivos

text: Piusan hiekkakivikaivos sijaitsee Kaakkois-Virossa Võrun kunnan Piusan kylässä. Kaivoksesta on louhittu kvartsihiekkaa lasiteollisuuden käyttöön vuosina 1922–1966. Kaivos sijaitsee Valga-Koidula-rautatien varrella, Piusan rautatieaseman välittömässä läheisyydessä. Piusaan on kesäaikana päivittäinen junayhteys Tartosta.


title: Piusan hiekkakivikaivos

text:
Kaivoksessa on käytäviä noin 30 kilometriä, jotka sijaitsevat noin 40 hehtaarin alueella. Kaivoskäytävät ovat tyypillisesti 2–3 metriä leveitä ja korkeita. Vierailijat eivät nykyään pääse sortumavaaran takia varsinaisiin käytäviin.
Kaivoskäytävät ovat noin 4 000 lepakon talvehtimispaikka. Nykyään kaivos on suojelualue ja matkailukohde, jossa on opastuskeskus. Lähistöllä on myös savipaja ja kauppa.


title: What About My Dreams?

text: What About My Dreams? on unkarilaislaulaja Kati Wolfin kappale hänen Vár a Holnap-debyyttialbumilta. Kappaleella Unkari liittyi takaisin Euroviisuihin Düsseldorfissa, Saksassa järjestetyissä vuoden 2011 Euroviisuissa. Kappale esiteltiin ensimmäisen semifinaalin jälkipuoliskolla 10. toukokuuta 2011 ja se oli niiden kymmenen parhaan joukkoon päässyt kappale, jotka pääsivät 14. toukokuuta 2011 pidettyihin finaaleihin.


title: What About My Dreams?

text: Kappaleen sävelsivät Viktor Rakonczai ja Gergő Rácz, jotka molemmat esiintyivät vuoden 1997 Euroviisuissa V.I.P-yhtyeen kanssa.


title: Madonna ja huora

text: Madonna ja huora on Hannele Koivusen kirjoittama, hänen väitöskirjaansa "The Woman who understood completely" (1994) pohjautuva tutkimus kristinuskon myyttisestä naiskuvasta. Kirjassa tarkasteltavia keskeisiä naishahmoja ovat Neitsyt Maria ja Magdalan Maria.


title: Madonna ja huora

text: Johdantoluvussa "Naisen myyttinen olemus" kirjoittaja piirtää länsimaisen kulttuurin kahtia jakautuneen myyttisen naiskuvan ääriviivat viitaten aluksi omakohtaiseen kokemukseensa, jossa miespuolinen opettaja toimii madonna ja huora -myytin uusintajana ja kirjoittaja itse pyrkii purkamaan tätä myyttiä.


title: Madonna ja huora

text: Luku "Suuren jumalattaren perintö" tarkastelee syklisen aikakäsityksen yhteyttä luonnon palvontaan Äiti maana esihistoriallisissa yhteisöissä. Suuren jumalattaren palvonta oli ensisijaisesti elämän palvontaa, johon ei sisältynyt ajatusta taivaallisista vanhemmista, isä- ja äitijumaluudesta. Jumalattaren palvontaa esiintyi väkivallattoman gylanian sävyttämissä kulttuureissa. Metallurgiaan perustuvat aggressiiviset kulttuurit painoivat jumalatarkultin näkymättömiin edustamiensa miesjumaluuksien tieltä. Jumalattaret muuntuivat vähitellen miesjumalien puolisoiksi tai sisariksi Kreikan ja Rooman mytologioissa. Esimerkkeinä mainitaan Artemis, Afrodite ja Demeter sekä Diana, Venus, irlantilaisten palvoma Bridget, jonka nimi viittaa valtaan ja hyveeseen ja egyptiläinen Isis. Jumalattaren kultin piirteitä säilyi ja välittyi kansanrunoudessa ja naisten perimätiedon, kuten parantamistaidon, osana.


title: Madonna ja huora

text: Luvussa "Neitsyyden magia" tarkastellaan siirtymää hedelmällisyyden palvonnasta naisen koskemattomuuteen ihanteena ja ongelmana. Neitseellisen sikiämisen mysteeri on yleismaailmallinen myytti, jonka kristinusko on omaksunut hellenistisessä perinteessä esiintyneistä neitsytjumalattarista, Isiksen, Artemiin, Demeterin, Afroditen sekä Dianan ja Venuksen kulteista. Nämä kultit olivat osa Jeesus Nasaretilaisen elinympäristöä esikristillisessä Roomassa. Neitseestä syntyminen oli tässä kulttuuripiirissä vakiintunut osa jumaluuden todistusta.


title: Madonna ja huora

text: Maria-kultin rakentamisessa keskeinen merkitys oli apokryfisellä Jaakobin kirjalla, jossa kerrotaan kätilön lisäksi myös Salome-nimisen naisen todistaneen Marian neitsyyden Jeesuksen synnyttyä. Salomen epäilyä seuranneen ihmeen, hänen kätensä kuivumisen ja sitten paranemisen, katsottiin lisänneen todistuksen vakuuttavuutta. Kirkkoisille, kuten Origeneelle ja Epifaniukselle, oli tärkeää todistaa, ettei Jeesuksen sikiämiseen ja syntymään liittynyt mitään seksuaalista, siis epäpuhdasta. Jeesuksen sisarien ja veljien selitettiin olevan Joosefin aiempien, myös Maria-nimisten vaimojen, vieläpä Neitsyt Marian sisarpuolten, synnyttämiä.


title: Madonna ja huora

text: Gnostilaisuuden suhde kristinuskoon ja siten myös Neitsyt Mariaan on ristiriitainen: perinteisesti gnostilaisuus on kirkkoisien kirjoitusten pohjalta käsitetty kristinuskonvastaiseksi harhaopiksi. Keskeistä suhteen kuvaamisessa on kysymys kristinuskoa (mahdollisesti) edeltäneestä gnostilaisuudesta ja sen vaikutteista muotoutuvaan kristinuskoon. Gnostilaisuuden mukaan kaiken alku on täydellinen olento, Äiti-Isä-jumaluus "Metropator". Siitä syntyivät Henki ja Poika ja edelleen androgyynit, siis nais- ja miespuoliskon sisältävät, aionit. Tähän prosessiin liittyy seksuaalinen elementti sekä hengen ja aineen dualismi.


title: Madonna ja huora

text: Gnostilaisuuden sisältämät seksuaaliset käsitteet tuottivat ongelmia mieskeskeisiksi ja seksuaalikielteisiksi muovautuneille juutalaisille ja kristillisille traditioille. Gnostilaisuudessa jumaluus kuvataan joko androgyynina tai pelkästään äitinä, jota luonnehditaan esimerkiksi "hiljaisuudeksi", "armoksi" ja "kohduksi". Jumaluudesta erottuva Henki kuvataan Isän viisautena, mutta voidaan personifioida naiseksi, naiseuden viisaudeksi eli Sofiaksi. Äitiys ja neitsyys voivat Hengessä yhdistyä. Naisten viisauden arvostus heijastui myös gnostilaisten yhteisöjen tasa-arvoisissa ja riippumattomissa naisissa. Kristityt kirkkoisät kiinnittivät kriittisen huomionsa morsiuskammiomysteeriksi kutsuttuun symboliseen yhdyntään, joka kuvastaa gnosiksen saavuttamista. Kirkkoisille se näyttäytyi orgioina.


title: Madonna ja huora

text:
Luvussa "Isiksen esikuva" tarkastellaan Isistä ja Hathoria Suuren jumalattaren ilmenemismuotoina Egyptissä. Isis ilmentää viisautta, on olemukseltaan androgyyni ja hallitsee ihmisten kohtaloita samalla kertaa Isänä ja Äitinä. Tunnetussa Isis lactans -kuva-aiheessa jumalataräiti Isis imettää poikaansa Horusta. Efeson kirkolliskokous tuomitsi Isiksen kultin, minkä Koivunen tulkitsee liittyneen kilpailuasetelmaan, Isiksen ja Neitsyt Marian hahmojen ja myyttien yhteisiin piirteisiin. Isiksestä on vaikutteita myös Sofiassa.
Luvussa tarkastellaan naiseuden liittämistä ruumiillisuuteen ja siten syntiin, miehisyyden edustaessa henkisyyttä ja siten mahdollisuutta läheisempään jumalyhteyteen. Nämä ovat naisen vaarallisuutta korostavien myyttien rakennusaineita.


title: Madonna ja huora

text: Jumalatarkulteissa korostuu salaisten mysteerien ja niihin liittyvän viisauden säilyttäminen. Viisauden synty kuvataan vaarallisena matkana, jonka kuluessa kertynyt kokemus tuottaa viisautta ihmisen suhteesta maailmankaikkeuteen ja pelastuksen mahdollisuutta. Filosofi Filon Aleksandrialaisen luoma käsite "Hagia Sofia" (Pyhä viisaus) kuvaa viisauden ”tiedon äidiksi”. Viisauden jumalattareen liittyvissä myyteissä esiintyy eräänlainen perusvoima, jossa viisaus yhdistyy seksuaalisuuden ja hedelmällisyyden kanssa eri uskontojen mytologioissa esimerkiksi pyhänä huorana, sellaisena kuin Maria Egyptiläinen. Juutalaisuus ja kristinusko erottavat nämä naiseuden ominaisuudet sekä neutralisoivat viisauden ja lopulta assosioivat sen mieheen.


title: Madonna ja huora

text: Luku tarkastelee käsitystä Maria Magdaleenan (Magdalan Maria) asemasta kristinuskon tärkeimpänä naisena Uuden testamentin ja gnostilaisten tekstien heijastamana ja kirkkoisien kiistämänä. Maria Magdaleenan asema ylösnousemuksen ensimmäisenä todistajana ei soveltunut sellaisten kirkkoisien kuin Origenes ja Johannes Krysostomos hahmottelemaan ylösnousemuksen tapahtumien kuvaan. Hänet korvattiin Neitsyt Marialla vastaavalla tavalla kuin Neitsyt Maria korvattiin toisilla naisilla neitsyyden korostamiseksi Jeesuksen veljien tapauksessa.


title: Madonna ja huora

text: Luvussa "Jeesuksen puoliso" pohditaan Maria Magdaleenan asemaa Jeesuksen läheisenä kumppanina. Tarkastelun keskeinen lähde on apokryfinen Filippuksen evankeliumi, jossa Maria Magdaleenasta käytetään hänen ja Jeesuksen suhteesta puhuttaessa kumppania, puolisoa tai seuralaista tarkoittavaa sanaa. Erityistä huomiota saavat myös Jeesuksen ja Marian keskinäiset suudelmat ja niihin liitetyt merkitykset.


title: Madonna ja huora

text: Maria Magdaleenan ja Jeesuksen suhteeseen liittyy myös Graalin maljaa koskeva tulkinta, jonka mukaan malja on Marian kohdun symboli ja pyhä veri viittaa Jeesuksen ja Marian jälkeläisten sukulinjaan Ranskassa.


title: Madonna ja huora

text: Luku tarkastelee kristinuskon läntisen tradition ylläpitämää kuvaa Maria Magdaleenasta syntisenä naisena, katuvana huorana ja tähän tulkintaan johtanutta kehitystä. Kyse on Jeesuksen jalat voidelleen syntisen naisen, Martan ja Lasaruksen sisaren Marian sekä Maria Magdaleenan tarkoitushakuisesta samastamisesta toisiinsa. Kirkkoisä Augustinuksen, Pyhän Bernardin ja paavi Gregorius Suuren vahvistamat tulkinnat samastivat Maria Magdaleenan syntiseen naiseen. Nykytutkimus on haastanut tätä tulkintaa kohdehenkilöiden ominaisuuksien ja toiminnan perusteella.


title: Madonna ja huora

text: Kirjan nimiluku "Madonna ja huora" keskittyy tarkastelemaan Maria Magdaleenan ja Neitsyt Marian välistä asetelmaa alkukristillisyydestä kehkeytyvän tradition ja gnostilaisen tradition jännitteiden valossa. Kirjoittaja korostaa historiallisten henkilöiden ja myyttien välimatkaa myyttien toimiessa vallantavoittelun välineenä.


title: Madonna ja huora

text: Apostoli Pietarin edustama alkukristillisyys korosti Neitsyt Marian asemaa, koska Maria Magdaleenan symboloima gnostilainen kristinusko näyttäytyi ensin mainitulle uhkana. Gnostilaisessa Marian evankeliumissa esiintyy Pietarin edustamasta kristillisyydestä poikkeava, sisäistä tietoa korostava käsitys sielun pelastumisesta. Suhtautuminen Maria Magdaleenaan ilmensi gnostilaisen ja juutalaisen naiskäsityksen välisiä jännitteitä johtaessaan hänen merkityksensä vähättelyyn ja vääristelyyn ja hänen kulttinsa katoamiseen julkisesta näkyvyydestä. Vielä varhaiskeskiajallakin viisaaksi ja hurskaaksi naiseksi kuvatusta Maria Magdaleenasta tuli keskiajan kuluessa pitemmälle syntinen nainen, halveksittu portto, kun taas Neitsyt Marian kultti vahvistui – hänestä kehitettiin ”kristinuskon jumalatar”.


title: Madonna ja huora

text: Kristinuskon kaksi naismyyttiä ovat kirjoittajan mukaan toisensa täydentäviä ja tasapainottavia patriarkaalisen naiskäsityksen keskeisiä elementtejä: ”Kristillisen yhteisön arkkitehtuurissa ei ole sijaa sellaiselle naiselle joka ei ole joko neitsyt tai huora.”


title: Madonna ja huora

text: Luvussa "Mystinen musta madonna" tarkastellaan eri puolilla maailmaa esiintyviä mustia madonnaveistoksia. Kirjoittaja liittää veistostyypin esiintymisen Maria Magdaleenan kulttiin. Mustan madonnan väri nähdään voimanlähteenä; samalla se on todettu katoliselle kirkolle vaikeaksi kysymykseksi. Värissä ei ole kyse ihonväristä, vaan salaisen tiedon ja viisauden symbolista.


title: Madonna ja huora

text: Luku esittelee roomalaiskatolisen ja ortodoksisen kirkon Neitsyt Mariasta muotoilemia käsityksiä ja hänen palvontaansa liittyviä käytäntöjä ja ilmiöitä, kuten Marian ilmestyksiä. Katolisille Neitsyt Maria on Taivaan kuningatar, ortodokseille puolestaan Jumalansynnyttäjä.


title: Madonna ja huora

text: "Katolisen kirkon Neitsyt Maria" ei kuulu ihmiskuntaan. Hänen erityisen asemansa määrittävät neljä dogmia, joista viimeinen vahvistettiin vuonna 1950. Maria on Jumalan äiti (Efeson kirkolliskokous 431), ainainen neitsyt (Toledon kirkolliskokous 649) ja neitseellisesti, ilman perisyntiä siinnyt (paavi Pius IX:n julistus 8. joulukuuta 1854). Neitsyt Maria ei myöskään kuollut ihmisten tapaan, vaan hänet otettiin taivaaseen (paavi Pius XII 1950). Taivaaseen ottamisen juhlalla on pitkä perinne; sitä on vietetty 700-luvulta lähtien.


title: Madonna ja huora

text: "Ortodoksisen kirkon Neitsyt Marian" keskeisin merkitys on Jumalansynnyttäjä. Tätä kuvataan hymnien, Jumalanäidin ikonien ja kirkkovuoteen liittyvien Marialle omistettujen kirkkopyhien muodossa. Yksi osa ortodoksista Maria-kulttia ovat ihmeitätekevät ikonit.


title: Madonna ja huora

text: Luvussa "Äiditön uskonto – luterilaisuus" kirjoittaja poikkeaa muiden lukujen neutraalista esitystavasta suunnatessaan vahvasti kriittisen äänen Martti Lutherin naiskuvaa ja sen vaikutuksia kohtaan. Luther hyväksyi käsityksen Mariasta Jeesuksen äitinä, mutta painotti voimakkaasti, että tämä ei oikeuta hänen palvontaansa. Lutherin Maria-kuvassa keskeinen elementti on vähättely, Marian alistuvuuden ja tottelevaisuuden korostaminen hänen mitättömänä esittämiseensä saakka. Kirjoittaja siteeraa Lutherin "Marian ylistyslaulua": ”kuinka sinä oletkaan ei-mitään, mitätön ja halveksittu ja kuitenkin Jumala katsoi sinuun ja teki sinussa suuria tekoja”. Luther heijasti Mariaan toisaalta taustansa oman aikansa saksalaisen porvariston edustajana ja toisaalta henkilökohtaisen tyytymättömyytensä naisia kohtaan. Uskonpuhdistuksen ja kehkeytyvän kapitalismin ilmapiiriin sopi korostaa Marian sijasta pikemminkin työteliästä Marttaa. Niinpä Marialle omistetut lukuisat juhlapyhät karsittiin, häneen liitetyt legendat ja uskomukset pyrittiin hautaamaan ja Mariasta kertoneisiin virsiin voitiin vaihtaa keskeiseksi hahmoksi Pietari.


title: Madonna ja huora

text: Luku "Islamin Neitsyt Maria" tarkastelee Marian (Maryam) asemaa kristinuskon ja islamin rajat ylittävänä palvonnan kohteena. Huolimatta siitä, että Jeesuksen (Issan) asema Islamin profeettana on Muhammedia vähäisempi, näyttäytyy Maria naisista merkittävimpänä, siveyden esikuvana. Koraaniin sisältyy Marian suura ja siinä kerrotaan myös Marian perheestä. Marialla on ennen Jeesuksen syntymää temppelineitsyen asema. Marialla ei, kuten ei Jeesuksellakaan, ole islamissa jumalallista asemaa.


title: Madonna ja huora

text: Luku "Ruskea neitsyt" tarkastelee Neitsyt Marian kultin kulttuurisidonnaisia ilmentymiä ja aineksia. Neitsyt Marian kultti on "Tullio Tentorin" tulkinnan mukaan aina saanut aineksia kansanomaisista palvontamenoista ja niiden kohteista vallanpitäjien ja vähemmistön kulttuurien kamppailussa. Esimerkki tällaisesta sulautumasta on Guadaloupen Neitsyt, jonka kultilla on espanjalaisten ja intiaanien kulttuurista omaksuttuja, kuten asteekkien Tonatsi-jumalattaren piirteitä.


title: Madonna ja huora

text: Luku "Marjatta ja Mataleena" käsittelee suomalaisen kansanrunouden naiskuvaa ja Maria-viittausten sekoittumista aikaisempiin vahvojen naisten myytteihin.


title: Madonna ja huora

text: Suomalaisessa kansanrunoudessa ja loitsuissa ilmenee Neitsyt Marian kultti, jota Martti Haavio on tulkinnassaan pitänyt Suuren Jumalattaren kultissa esiintyvien neitsyiden ja äitijumalatarten tradition jatkeena. Loitsujen Maariassa on vaikutteita esikristillisen ajan Pohjolan emännästä, joka on samalla kertaa huora, neitsyt ja äiti, parantaja ja tietäjä. Loitsuissa Mariaan viittaavat lukuisat nimitykset "lihattaresta" "päivättäreen". Nimitykset "kivutar" ja "kiputyttö" viittaavat Golgatan tapahtumiin.


title: Madonna ja huora

text: Suomalaisissa runoissa Maria-nimen tilalla ovat usein muodot Marja, Marketta ja kuten Luojan virressä Marjatta. Maria-aiheeseen liittyy muunnelmia neitseen raskaaksi tulemisesta puolukan tai omenan syömisen seurauksena. Jälkimmäinen muunnelma tunnetaan muuallakin Skandinaviassa. Synnytyspaikaksi Maria ei Suomessa hae tallia vaan saunaa.


title: Madonna ja huora

text: Luvussa tarkastellaan "Madonna Louise Vernon Cicconea" taiteellisena ilmiönä, joka tietoisesti käyttää hyväkseen madonna ja huora -myyttiparin aineksia oman julkikuvansa rakentamiseen. Luvussa analysoidaan Madonnan levyjä ja videoita albumeilta "Like a Virgin" ja "Like a Prayer".


title: Madonna ja huora

text: Päätösluvussa "Naiseuden suuri kertomus – jälleensyntynyt jumalatar" tarkastellaan myyttejä tiedepohjaisen maailmankuvan vastakohtana ja lopulta sen tuottajana: tiede on myös myytti. Monien kulttuurien syntymyyteissä esiintyy itseriittoinen naiseus, joka on ”androgyyni ja partenogeneettisesti luova voima”. Naiseus edustaa kaaosta, joka on luovuuden edellytys. Kaaos ja järjestys muodostavat toistensa ymmärtämiselle välttämättömän kokonaisuuden. Kirjoittajan Suureksi jumalattareksi kutsuma alku ilmentää syklisyyttä ja vastakohtien sulautuman kokonaisuutta, jota ei voida tieteellisellä linearisointi- ja abstrahointipyrkimyksellä tavoittaa. Naiseus on eri kulttuureja yhdistävä "virta tai jatkokertomus", johon mieheys kohdistaa erottavia ja jakavia pyrkimyksiä tuottaen ristiriitoja. Länsimainen juutalaiskristillinen miehinen traditio on pyrkinyt katkaisemaan uhkaavaa seksuaalisuutta ilmentävän naiseuden virran luomalla sille sekä selityksiä että rajoituksia. Tämä on ilmennyt tiedostamattoman analyysipyrkimyksinä, samalla kun ”ihmisen sisäinen esoteerinen tietämys” on unohdettu.


title: Norman Bel Geddes

text: Norman Melancton Bel Geddes (27. huhtikuuta 1893 Adrian, Michigan – 8. toukokuuta 1958) oli yhdysvaltalainen art deco -aikakauden muotoilija ja lavastaja, jonka erikoisalaa oli aerodynaaminen ja futuristinen muotoilu.


title: Norman Bel Geddes

text: Norman Melancton Geddes syntyi Michiganissa ja varttui Ohion New Philadelphiassa osakevälittäjän poikana. Avioituessaan 1916 Helen Belle Schneiderin kanssa pariskunta yhdisti sukunimensä muotoon Bel Geddes. Näyttelijä Barbara Bel Geddes oli heidän tyttärensä.


title: Norman Bel Geddes

text: Bel Geddes teki alkuun lavastuksia Los Angelesissa toimineelle Little Theaterille ja siirtyi 1918 New Yorkin Metropolitan-oopperan lavastajaksi. Hän loi visuaalisen ilmeen myös moniin Broadway-esityksiin ja Sonja Henien jääshow’hin. Hän suunnitteli lavasteet Cecil B. DeMillen elokuvaan "Kahleiden katketessa" ("Feet of Clay", 1924).


title: Norman Bel Geddes

text: Bel Geddes avasi oman teolliseen muotoiluun keskittyneen toimistonsa vuonna 1927 ilman mitään akateemista muotoilu- tai muuta koulutusta. Toimiston piirissä syntyi erilaisia kuluttajatuotteita cocktailravistimista radiovastaanotinten koteloihin. Hän loi myös futuristisia tuotekonsepteja joita ei koskaan toteutettu, kuten pisaranmuotoisen henkilöauton ja valtavan vesitasolentokoneen ”Airliner Number Four”, jossa olisi kansia ja erilaisia ajanviettotiloja kuin valtameriristeilijässä. Hänen lehtikirjoituksillaan ja vuonna 1932 julkaistulla kirjalla "Horizons" oli suuri merkitys aerodynamiikkaan eli ilmanvastuksen minimointiin perustuvalle ”virtaviivaiselle” muotoilutyylille. Hänen toinen kirjansa, "Magic Motorways" (1940) keskittyi liikennesuunnitteluun ja ennakoi tulevaa interstate-tieverkostoa kaupunkeja ympäröivine ohitusteineen. Bel Geddesin omaelämäkerta "Miracle in the Evening" julkaistiin hänen kuolemansa jälkeen 1960.


title: Que me quiten lo bailao

text: Que me quiten lo bailao oli Espanjan edustuskappale vuoden 2011 Euroviisuissa Düsseldorfissa, Saksassa, jonka esitti Lucía Pérez. Kappaleen sanoitti ja tuotti Rafael Artesero, joka valittiin "Destino Eurovisiónissa" 68 prosentin äänimäärällä edustamaan Espanjaa.


title: Que me quiten lo bailao

text: Kappale julkaistiin digitaalisesti ladattavana 25. maaliskuuta 2011 ja se on ensimmäinen single hänen Cruzo los dedos-debyyttialbumilta.


title: Que me quiten lo bailao

text: Koska Espanja kuuluu kilpailun suuriin rahoittajamaihin, kappale pääsi suoraan finaaliin. Finaalissa kappale sijoittui 25. maan joukosta sijalle 23.


title: Sven Felski

text: Sven Felski (s. 18. marraskuuta 1974 Itä-Berliini, Itä-Saksa) on entinen saksalainen jääkiekkoilija, joka pelaa laitahyökkääjänä. Hän pelasi koko ammattilaisuransa DEL-joukkue Eisbären Berlinissä. Hänet valittiin DEL:n tähdistöotteluun vuosina 2003, 2005, 2006, 2007, 2008 ja 2009.


title: Sven Felski

text: Felski valittiin pelaamaan Saksan joukkueeseen vuoden 2010 talviolympialaisiin. Hän oli Saksan riveissä pelannut aiemmin vuosina 1993 ja 1994 alle 20-vuotiaiden maailmanmestaruuskilpailuissa sekä aikuisten maailmanmestaruuskilpailuissa vuosina 1998, 1999, 2001, 2003, 2005, 2006, 2007 ja 2009.


title: Ystäväkirja

text: Ystäväkirja tai kaverikirja on kirja, johon sen omistajan ystävät voivat kirjoittaa oman nimensä ja tietoja itsestään, kuten puhelinnumeron ja kotiosoitteen.


title: Michal Barinka

text: Michal Barinka (s. 12. kesäkuuta 1984 Vyškov, Tšekkoslovakia) on tšekkiläinen jääkiekkopuolustaja. Hän on vuoden 2003 toisen kierroksen varaus. Hänet varasi Chicago Blackhawks toisella kierroksella .


title: Petr Vampola

text: Petr Vampola (s. 21. tammikuuta 1982 Žďár nad Sázavou, Tšekkoslovakia) on tšekkiläinen jääkiekkoilija, joka pelaa keskushyökkääjänä. Vampola oli mukana Tšekin joukkueessa voittamassa MM-kultaa 2010.


title: Andrei Stas

text: Andrei Leanidavitš Stas (, , s. 18. lokakuuta 1988 Minsk, Valko-Venäjä) on valkovenäläinen jääkiekkoilija, joka pelaa hyökkääjänä KHL-seura TsSKA Moskovassa.


title: Andrei Stas

text: Stas aloitti pelaamisen Junost Minskissä vuonna 2003 ja liittyi myöhemmin Valko-Venäjän päätasolla pelaavaan Keramin Minskiin. Kaudella 2008–2009 hän debytoi KHL:ssä Dinamo Minskin paidassa. Kesäkuussa 2014 hän siirtyi venäläiseen TsSKA Moskovaan kolmen vuoden mittaisella sopimuksella.


title: Andrei Stas

text: Stas on edustanut Valko-Venäjän maajoukkuetta talviolympialaisissa vuonna 2010, alle 18-vuotiaiden maailmanmestaruuskilpailuissa 2005 ja 2006, nuorten maailmanmestaruuskilpailuissa 2007 ja 2008 sekä aikuisten maailmanmestaruuskilpailuissa 2009.


title: Uladzimir Dzjanisau

text: Uladzimir Mih’ailavitš Dzjanisau (, ; s. 29. kesäkuuta 1984 Navapolatsk, Neuvostoliitto) on valkovenäläinen jääkiekkoilija, joka pelaa Liiga-joukkue Saimaan Pallossa. Valkovenäläinen kiekkoilija on tullut tunnetuksi autoilevana miehenä ja hän ajoikin BMW-henkilöautollaan helmikuussa 2018 Minskistä Lappeenrantaan.


title: Uladzimir Dzjanisau

text: Dzjanisau pelasi kaudella 2006–2007 Venäjän jääkiekon superliigassa Lada Togliattin paidassa. Kaudeksi 2007–2008 hän siirtyi tavoittelemaan NHL-paikkaa tehden sopimuksen Colorado Avalanchen farmijoukkue Lake Erie Monstersin kanssa.


title: Uladzimir Dzjanisau

text: Monstersissa Dzjanisau sopeutui pohjoisamerikkalaiseen pelityyliin ja vakuutti fyysisyydellään, jonka ansiosta sai sopimuksen New York Rangersiin kaudeksi 2008–2009. Hän pelasi kauden farmissa Hartford Wolf Packissa. Hän paransi maali- ja pistemääräänsä edellisestä kaudesta. Hän turhautui kauden aikana, kun ei saanut Rangersista mahdollisuutta pelata NHL:ssä ja pyysi tammikuussa, että hänet kaupattaisiin pois. Hän kuitenkin pelasi Hartfordissa loppukauden ajan.


title: Uladzimir Dzjanisau

text: Syyskuussa 2009 Dzjanisau kutsuttiin Washington Capitalsin harjoitusleirille. Hän ei saanut sopimusta Capitalsiin ja hylkäsi mahdollisuuden päästä try outille sen farmijoukkue Hershey Bearsiin. Hän palasi Valko-Venäjälle KHL-joukkue Dinamo Minskiin, jonka kanssa teki sopimuksen 29. syyskuuta 2009. Minskissa Dzjanisau pelasi 42 ottelua, joissa teki 14 pistettä. Joukkue jäi kauden päätteeksi pudotuspelien ulkopuolelle, eikä Dzjanisaulle tarjottu uutta sopimusta.


title: Uladzimir Dzjanisau

text: 29. syyskuuta 2010 Dzjanisau siirtyi sveitsiläiseen NLA-liigan joukkueeseen HC Ambri-Piottaan yhden vuoden sopimuksella.


title: Uladzimir Dzjanisau

text: Dzjanisau palasi Dinamo Minskiin kahdeksi seuraavaksi kaudeksi ennen siirtymistään sen KHL-kilpailijaan Salavat Julajev Ufaan 22. toukokuuta 2013.


title: Uladzimir Dzjanisau

text: Helmikuussa 2018 Denisov ja SaiPa tekivät loppukauden mittaisen sopimuksen. Denisov pelasi seitsemän runkosarjaottelua tehoilla 0+3 ja yhdeksän playoff-ottelua tehoin 0+1. Denisov oli kuitenkin mukana ratkaisevassa osumassa Pelicanssia vastaan, kun isokokoinen valkovenäläispeluri riisti kiekon lahtelaisilta. Hän myös pelasi Valko-Venäjän maajoukkueessa Tanskan MM-turnauksessa.


title: Uladzimir Dzjanisau

text: Heinäkuussa 2018 SaiPa julkaisi videon, missä kerrottiin valkovenäläisen jatkavan joukkueen riveissä myös seuraavan kauden.


title: Koidulan rautatieasema

text: Koidulan rautatieasema () sijaitsee Kaakkois-Virossa, Setomaan kunnan Kolodavitsan kylässä, Viron ja Venäjän rajalla. Asemalla yhdistyvät rautatiet Valgasta ja Tartosta. Koidulasta rata jatkuu rajan yli Venäjälle, Petseriin.


title: Koidulan rautatieasema

text: Rautatieasema avattiin 3. syyskuuta 2011. Aseman rakentamiseen liittyy uuden yhdysradan rakentaminen vanhalta Tartto–Petseri-radalta Valga–Petseri-radalle. Uuden rataosuuden myötä rengasradasta Tartto–Valga–Koidula tuli Viron ja EU:n sisäinen yhteys ja rajanylitysmuodollisuudet Venäjälle saadaan hoidettua asianmukaisesti.


title: Koidulan rautatieasema

text: Koidulan rautatieasemalta on kesäaikaan Elronin henkilöjunayhteys Tarttoon ja läheiseen Piusaan. Henkilöliikennettä rajan yli ei ole.


title: Koidulan rautatieasema

text: Koidula on erityisesti tavaraliikenteen raja-asema.


title: Jauhen Kavyršyn

text: Jauhen Sjarhejevitš Kavyršyn (, ; s. 25. tammikuuta 1986 Elektrostal, Venäjä) on valkovenäläinen jääkiekkoilija, joka pelaa KHL-joukkue Severstal Tšerepovetsissa.


title: Mikalai Stasenka

text: Mikalai Aljaksandravitš Stasenka (, ; s. 15. helmikuuta 1987 Roštšino, Neuvostoliitto) on valkovenäläinen jääkiekkoilija, jonka pelipaikka on puolustaja. Hän pelaa KHL-joukkue Severstal Tšerepovetsissa.


title: Mikalai Stasenka

text: Stasenka pelasi Valko-Venäjän maajoukkueessa vuoden 2010 talviolympialaisissa. Hän osallistui samana vuonna myös maailmanmestaruuskilpailuihin.


title: Hans Reichel

text: Hans Reichel (1949–2011) oli saksalainen säveltäjä, muusikko, ja soitinrakentaja. Fair on työskennellyt muun muassa artistien John Zornin, Tom Coran, Fred Frithin, Kazuhisa Uchihashin, ja Butch Morrisin kanssa.


title: Achilles Christides

text: Achilles Kyriako Christides (, 21. marraskuuta 1863 Konstantinopoli, Osmanien valtakunta – 18. lokakuuta 1923 Helsinki, Suomi) oli kreikkalaissyntyinen liikemies, joka asettui Suomeen ja perusti tupakkatehdas Fennian. Tehdas tunnettiin pitkään valmistamastaan Työmies-savukemerkistä.


title: Achilles Christides

text: Kreikkalainen Christideksen suku tuli Konstantinopolista Suomeen 1870-luvulla ja perusti tupakkatehtaan Hämeenlinnaan. Achilles Christides työskenteli ensin Strengbergin tupakkatehtaalla Pietarsaaressa ja aloitti 1898 paperossien valmistuksen kotinsa keittiössä Helsingin Kalevankadulla. Opittuaan taitavaksi tupakan sekoittajaksi hän perusti seuraavana vuonna oman tupakkatehtaansa naapurihuoneistoon, aluksi kahden työntekijän voimin. Yrityksen nimeksi tuli vuonna 1901 Tupakkatehdas Fennia. Saatuaan lisää varoja Christides ryhtyi tuottamaan tupakan raaka-aineita Suomeen Turkista ja Kreikasta. Vuonna 1902 Fennia lanseerasi ensimmäiset puuimukkeella poltettavat savukkeensa, joiden joukossa oli ”pöllitupakka” Työmies. Fennia valmisti aluksi myös muita savukelaatuja ja piipputupakkaa, mutta Työmiehen saavutettua suuren suosion ns. kansansavukkeena yhtiö luopui muista merkeistään ja Työmies oli sen jälkeen vuosikymmenten ajan sen ainoa tuote. Fennia nousi silti yhdeksi Suomen tunnetuimmista tupakkatehtaista. Tehdas toimi aluksi Helsingin Kalliossa, mutta siirtyi 1913 Ruoholahden kaupunginosaan.


title: Achilles Christides

text: Christides meni naimisiin suomalaisen Hulda Strömbergin kanssa ja sai Suomen kansalaisuuden. Hänet tunnettiin myös hyväntekijänä. Hän tuki runoilija Eino Leinoa ja lahjoitti 1919 Suomen puolustusvoimille ensimmäiset lentokoneet, joita ei tosin koskaan saatu toimitettua perille Suomeen. Italiasta hankitut koneet nimittäin syöksyivät maahan Alppien ylilennon aikana ja suomalaiset lentäjät saivat surmansa. Lisätäkseen Työmies-tupakan suosiota sen kohderyhmän keskuudessa Christides esiintyi 1900-luvun alussa myös työväenliikkeen hyväntekijänä. Hän lupautui maksamaan tehtaansa työntekijöiden jäsenmaksut näiden ammattiosastolle ja lahjoitti vuosina 1903–1912 viisi prosenttia yhtiönsä voitoista (yhteensä 70 000 markkaa) Helsingin Työväenyhdistyksen rakennusrahastoon.


title: Achilles Christides

text: Achilles Christideksen kuoltua vuonna 1923 perheyrityksen johto siirtyi hänen vanhimmalle pojalleen Walter Christidekselle ja tämän kuoltua jo seuraavana vuonna nuoremmalle pojalle Georg A. Christidekselle. Yritys pysyi suvun omistuksessa ja jatkoi toimintaansa Köydenpunojankadun tehdaskiinteistössä vuoteen 1961, jolloin se myytiin Rettigille. Työmies-savukkeen valmistus jatkui Turussa vuoteen 1984.


title: Honkasuo

text: Honkasuo () on rakenteilla oleva asuinalue Helsingissä Malminkartanon pohjoispuolella. Honkasuo rakennetaan nykyiselle metsäalueelle Malminkartanonhuipun läheisyyteen aivan Vantaan Myyrmäen rajan kupeeseen. Honkasuolle tulee noin 1 600 asukasta.


title: Honkasuo

text: Honkasuota on suunniteltu monia vuosia ja rakentamisen piti alkaa vuonna 2012. Alueen asemakaava hyväksyttiin kaupunginvaltuustossa 29. elokuuta 2012.


title: Honkasuo

text: Honkasuon kunnalistekniikan rakentaminen aloitettiin helmikuussa 2013 alueen itäosista ja itäosan on arvioitu valmistuvan lokakuussa 2016. Honkasuolle tulee enimmäkseen pientaloja, ja alueen teema onkin matalaenergia- ja puurakentaminen. Korttelien keskelle rakennetaan puistoalue.


title: Honkasuo

text: Alueen ensimmäisiä taloja alettiin rakentaa Naapuripellontien varteen syksyllä 2015 ja aloituskortteli käsittää neljä kaksikerroksista passiivipientaloa. Aloituskortteli valmistui kesällä 2016. Vuonna 2016 rakennettiin kahdelle tontille alueen ensimmäiset puukerrostalot. Lisäksi uusia rakennuslupia myönnettiin uusille tonteille.


title: Honkasuo

text:
Honkasuo sijaitsee lähellä Malminkartanon ja Myyrmäen asemia, joista on yhteydet Helsingin keskustaan ja Kehärataa pitkin myös Lentoasemalle sekä Tikkurilaan. Runkolinja 560 aloitti liikennöinnin vuoden 2015 lopulla Myyrmäen puolelta.
Helsingin sisäisen bussilinjan 37 (Kamppi–Malminkartano-Honkasuo) sekä yölinjan 39N (Asema-aukio - Malminkartano -Honkasuo) päätepysäkki siirrettiin elokuussa 2017 Naapuripellontieltä Honkasuon alueelle.


title: Albert Goldbeck-Löwe

text: Hans-Adolf Albert Goldbeck-Löwe (26. marraskuuta 1863 Plön, Holstein – 12. huhtikuuta 1934 Helsinki) oli Suomessa asunut saksalainen liikemies, joka toimi 1900-luvun alussa Suomen saksalaisen yhteisön johtohahmona. Hän perusti Algol Oy:n.


title: Albert Goldbeck-Löwe

text: Albert Goldbeck-Löwen isä oli salaoikeusneuvos ja Holsteinin hallituksen jäsen Adolf Goldbeck-Löwe. Hän kävi lukion Kielissä ja työskenteli sen jälkeen harjoittelijana itäaasialaisen kauppakomppanian palveluksessa Hampurissa ja saksalaisen yrityksen kirjeenvaihtajana Birminghamissa Englannissa. Vuonna 1887 hän siirtyi kauppahuone Adolf Lessingin palvelukseen Pietariin ja meni naimisiin venäjänsaksalaisen Alexandrine (Sonja) Bergsträsserin kanssa. Goldbeck-Löwe yleni Lessingin Suomen alueen johtajaksi ja muutti 1894 Helsinkiin, jossa asui lopun ikänsä ensimmäistä maailmansotaa lukuun ottamatta. Vuodesta 1895 hän johti Helsingissä omaa perheyritystään, joka laajeni 1914 osakeyhtiö Oy Alb. Goldbeck-Löweksi. Yritys toi maahan muun muassa köyttä, rakennustarvikkeita, kemikaaleja ja polttoainetta. Goldbeck-Löwe sai 1904 Preussin kauppaneuvoksen arvon.


title: Albert Goldbeck-Löwe

text: Goldbeck-Löwe toimi vuosina 1900–1914 Saksan varakonsulina Helsingissä. Hänen kotinsa Bulevardilla ja kesähuvilansa Laajasalossa olivat 1900-luvun alussa pääkaupungin saksalaisten seuraelämän keskipisteenä. Saksalaisuus pysyi hänelle aina hyvin tärkeänä eikä hän koskaan hakenut Suomen kansalaisuutta. Mielipiteiltään hän oli konservatiivinen keisarikunnan tukija. Ensimmäisen maailmansodan sytyttyä keskusvaltojen kansalaiset karkotettiin Venäjältä ja Saksan konsulina Goldbeck-Löwe järjesti noin 2000:n Saksan ja Itävallan kansalaisen nopean evakuoinnin Ruotsiin. Hän itse vietti sodan ajan pääosin Tukholmassa ja toimi sikäläisen Saksan lähetystön neuvonantajana sekä kiersi ajoittain itärintamalla saksalaisten lehtien kirjeenvaihtajana. Myös Suomen jääkäriliikkeen perustajat saapuivat Tukholmaan tapaamaan Goldbeck-Löweä, mutta hän ei uskaltanut antaa näille lupauksia Saksan tuesta. Goldbeck-Löwen Helsingissä toimineen osakeyhtiön nimi muutettiin 1916 Algol Oy:ksi ja häivyttämällä näin yhteyden saksalaiseen omistajaansa yritys saattoi jatkaa toimintaansa koko sodan ajan.


title: Albert Goldbeck-Löwe

text: Goldbeck-Löwe palasi Suomeen sisällissodan aikana maaliskuussa 1918 ja toimi Vaasassa Saksan lähettilään August von Brückin seurueen jäsenenä. Helsinkiin hän palasi heti sodan päätyttyä. Pettymyksekseen hän ei saanut itsenäisessä Suomessa Saksan edustajana mitään virallisia tehtäviä, mutta toimi silti loppuikänsä maiden välisten suhteiden, varsinkin kauppasuhteiden edistäjänä sekä Saksan Helsingin-lähetystön neuvonantajana. Goldbeck-Löwe oli erityisen aktiivinen suomalaissaksalaisessa yhdistystoiminnassa. Hän oli sekä Suomalais-Saksalaisen seuran että Suomen saksalaisen kauppakamarin perustajajäsen ja ensin mainitun varapuheenjohtaja 1918–1933. Hän oli myös 1902–1921 Helsingin Deutscher Vereinin, 1922–1930 Deutscher Schulvereinin ja 1925–1930 hyväntekeväisyysyhdistys Deutscher Wohltätigkeitsverein in Finnlandin puheenjohtaja sekä Helsingin saksalaisen seurakunnan kirkkoneuvoston pitkäaikainen jäsen. Goldbeck-Löwestä tuli 1930 Saksan kunniakonsuli.


title: Albert Goldbeck-Löwe

text: Algolin johdossa toimi myöhemmin Albert Goldbeck-Löwen veljenpoika Adolf Goldbeck-Löwe (1894–1959), joka pakeni syyskuussa 1944 Suomesta Ruotsiin. Albert Goldbeck-Löwen puoliso Sonja puolestaan johti Suomen saksalaisten naisyhdistystä Deutsche Frauenvereinia.


title: Kirmusjärvi

text: Kirmusjärvi on järvi Lohjan kaupungissa Sammatin Leikkilän kylässä. Järven koko on 3,56 neliökilometriä, ja Raatinjoen-Myllyojan valuma-alue, johon se kuuluu, on noin 16 neliökilometriä. Sen suurin syvyys on 8 metriä ja keskisyvyys 3 metriä.


title: Kirmusjärvi

text: Järvi on melko rehevöitynyt, sillä sen ympäristössä on asutusta ja viljelyä. Suurimmat järven saaret ovat Isosaari, Vohlasaari, Selkäsaari, Härkäsaari, Ketosaari ja Lehtisaari. Järveen laskee Kolmpersjärvestä Kolmpersinoja ja Silmeestä Kirmustenpuro, Kulteenoja ja Silmeenoja.


title: Kauhajoen Karhu kaudella 2011–2012

text: Kauhajoen Karhu pelasi kaudella 2011–2012 neljättä kauttaan Suomen koripallon pääsarjassa eli Korisliigassa. Joukkue sijoittui runkosarjassa sijalle neljä ja eteni siten pudotuspeleihin kotiedun turvin. Puolivälieräsarjan Torpan Pojat voitti 3–1, joten kauden lopullinen sijoitus liigassa oli viides.


title: Pikkufilippiinienkiipijä

text: Pikkufilippiinienkiipijä ("Rhabdornis mystacalis") on kottaraisiin kuuluva, Filippiineillä tavattava varpuslintu. Lajin on kuvattu olevan yleinen, mutta sen kannankehitys on laskeva. Se on kuitenkin luokiteltu elinvoimaiseksi, koska vähenemisen ei vielä uskota vaarantavan sitä.


title: Filippiinienkiipijä

text: Filippiinienkiipijä ("Rhabdornis inornatus") on kottaraisiin kuuluva, Filippiineillä tavattava varpuslintu. Sen on kuvattu olevan harvinainen, ja sen kannankehitys on laskeva. Se on kuitenkin luokiteltu elinvoimaiseksi, koska lajin ei uskota olevan vaarallisen harvinainen eikä vähenemisen vielä uskota vaarantavan sitä.


title: Rhabdornis grandis

text: Rhabdornis grandis on kottaraisten heimoon kuuluva varpuslintu. Sitä pidetään joskus filippiinienkiipijän alalajina.


title: Rhabdornis grandis

text: "Rhabdornis grandis"ta tavataan Filippiineillä. Sen on kuvattu olevan harvinainen, ja sen kannankehitys on laskeva. Se on kuitenkin luokiteltu elinvoimaiseksi, koska sen ei uskota olevan vaarallisen harvinainen eikä vähenemisen vielä vaarantavan sitä.


title: Aleksei Nikolajevitš Tolstoi

text: Aleksei Nikolajevitš Tolstoi (, 10. tammikuuta 1883 Nikolajevsk – 23. helmikuuta 1945 Moskova) oli venäläinen neuvostokirjailija.


title: Aleksei Nikolajevitš Tolstoi

text: Aleksei Tolstoi syntyi kreivi Nikolai Aleksandrovitš Tolstoin ja lastenkirjailija Aleksandra Bostromin (o.s. Turgeneva) perheeseen, vietti lapsuuteensa isäpuolensa Aleksei Bostromin maatilalla ja opiskeli Pietarin teknologisessa instituutissa suorittamatta loppututkintoa. Vuodesta 1905 lähtien Tolstoi julkaisi symbolistisia runoja ja vuodesta 1908 kertomuksia ja näytelmiä, jotka tekivät hänestä tunnetun kirjailijan. Venäjän kansalaissodan aikana Tolstoi teki valkoisen armeijan propagandatyötä. Vuonna 1918 hän siirtyi Ranskaan ja vuonna 1921 Berliiniin. Vuosina 1920–1922 kirjailija laati parhaisiin teoksiinsa kuuluvan omaelämäkerrallisen pienoisromaanin "Nikitan lapsuus" ("Detstvo Nikity") ja aloitti Venäjän sivistyneistöä kansalaissodan aikana kuvaavan romaanitrilogian "Kärsimysten tie" ("Hoždenije po mukam", 1920–1941), joka sai Stalin-palkinnon vuonna 1943.


title: Aleksei Nikolajevitš Tolstoi

text: Lännessä Tolstoi liittyi kansallisbolševistiseen Smena veh -ryhmään ja vuonna 1923 hän palasi Neuvostoliittoon. 1920-luvun kirjailijaryhmien ulkopuolella pysyteltyään hän nousi 1930-luvulla huomattavaan asemaan toimien Neuvostoliiton kirjailijaliiton puheenjohtajana, tiedeakatemian jäsenenä sekä korkeimman neuvoston kansanedustajana. Tolstoin tyyliltään realistisista teoksista merkittävimpiä on historiallinen romaani "Tsaari Pietari I" ("Pjotr Pervyi", 1929–1945), joka sai Stalin-palkinnon vuonna 1941. Kirjailijan kuoleman jälkeen Stalin-palkinnon sai myös historiaa vääristelevä kaksiosainen näytelmä "Ivan Groznyi" (”Iivana Julma”, 1942–1943). Romaanillaan "Hleb" (”Leipä”, 1937) Tolstoi osallistui Stalinin henkilökultin pystyttämiseen. Hän on kirjoittanut myös lastenkirjoja sekä tieteisfantasioita kuten "Aelita" (1922–1923) ja "Kuoleman säteen salaisuus" ("Giperboloid inženera Garina", 1925–1927).


title: Aleksei Nikolajevitš Tolstoi

text: Kirjailija Tatjana Tolstaja on Aleksei Tolstoin pojantytär.


title: Nephila komaci

text: Nephila komaci on suurikokoisin tunnettu hämähäkkilaji, joka kutoo verkkoja. Naaraan pituus jalkojen kanssa voi olla 12 cm ja ruumiin pituus 4 cm. Koiraat ovat pienempiä; niiden pituus jalkojen kanssa on 2,5 cm.


title: Nephila komaci

text: Lajia "Nephila komaci" elää ainakin Etelä-Afrikassa ja Mosambikissa. Siitä on myös vahvistamattomia havaintoja Madagaskarilta ja Sansibarilta. Sitä on tavattu viidestä eristyneestä metsästä, mutta kannan kokon arviointiin käytettyjen työkalujen perusteella sen esiintymisalue saattaa olla laaja. Siitä syystä laji luokitellaan elinvoimaiseksi.


title: Johan Gyllenstierna

text: Johan Gyllenstierna (1635–1680) oli ruotsalainen valtiomies. Hän oli valtaneuvos ja reduktion käynnistäjä Kaarle XI:n aikaan.


title: Johan Gyllenstierna

text: Hän sai hovikanslerin nimityksen 1666 ja valtaneuvoksen 1668. Tanskaa vastaan käydyn sodan aikana hän sai Kaarlen luottamuksen, ja kuningas omaksyi hänen ajatuksensa reduktiosta ja ylhäisaatelin vallan vähentämisestä. Ulkopoliittisissa ajatuksissaan Gyllenstierna piti tavoiteltavana yhtenäisen ja vahvan Pohjolan luomista.


title: Kristina Gyllenstierna

text: Kristina Gyllenstierna (1494 – 2. tammikuuta 1559) oli Sten Sture nuoremman puoliso, ja puolusti tämän kuoltua Tukholmaa Kristian II:ta vastaan. Kun Sten Sture kuoli vuonna 1520, Gyllenstierna johti kansallista puoluetta. Tukholma joutui kuitenkin antautumaan vielä samana vuonna Tanskalle. Gyllenstierna vangittiin Tukholman verilöylyn aikana ja hänet vietiin Tanskaan. Hän palasi Ruotsiin 1524 ja toimi ensin Kustaa Vaasaa vastaan, mutta he solmivat sovinnon vuonna 1525.


title: Kristina Gyllenstierna

text: Kristina syntyi luultavasti vuonna 1494 Sigrid Banérille ja Nils Gyllenstiernalle. Hänestä tuli äitinsä toisen avioliiton myötä Kustaa Vaasan äidin Cecilia Maununtyttären sisarpuoli ja näin ollen Kustaa Vaasan täti.


title: Kristina Gyllenstierna

text: Kristina oli ensin kihloissa Kalmarin ja Lyckan kuvernöörin Nils Gäddan kanssa, mutta avioliittoa ei koskaan pantu täytäntöön Nilsin kuoleman 1508 takia. 16. joulukuuta 1511 Kristina nai 18-vuotiaan Sten Sture nuoremman Tukholmassa.


title: Kristina Gyllenstierna

text: Vuonna 1512 Sten Sturesta tuli Ruotsin valtionhoitaja. Tuohon aikaan Tanska, Norja ja Ruotsi olivat virallisesti osa Kalmarin unionia, mutta käytännössä Ruotsi oli itsenäinen kuningaskunta, jota hallitsi valtionhoitaja.


title: Kristina Gyllenstierna

text: Sten Sturen valinta valtionhoitajaksi herätti vastustusta, sillä alun perin Ruotsin valtaneuvosto oli valinnut virkaan Eerik Trollen, joka kannatti liittolaisuutta Tanskan kanssa. Sten kuitenkin otti vallan itselleen isänsä hänelle jättämien joukkojen ja linnojen avulla, ja hänen luvattuaan jatkaa neuvotteluja Tanskan kanssa neuvosto suostui nimittämään Stenin uudeksi valtionhoitajaksi. Todellisuudessa Stenin tarkoitus oli pitää Ruotsi itsenäisenä.


title: Kristina Gyllenstierna

text: Pidetään todennäköisenä, että Kristina osallistui valtion asioiden hoitamiseen ja oli miehelleen poliittinen neuvonantaja. Vuonna 1513 Tanskan kuninkaan Hannu I:n kuoltua Sten haluttiin kruunata Ruotsin kuninkaaksi Kristian II:n sijaan, ja Sten valmisteli sitä varten vaaleja. Todellisuudessa Sten ja Kristina käyttäytyivät kuin he olisivat jo olleet kuningas ja kuningatar, ja esimerkiksi vuonna 1519 Västeråsin piispa Peder Maununpoika ilmaisi yllätyksensä abbedissa Anna Germundintyttärelle lähettämässään kirjeessä siitä, ettei Steniä vielä ollut kruunattu kuninkaaksi. Stenistä ja Kristinasta tuli käytöksensä takia kuningas Kristian II:n vihollisia - Kristian tahtoi tulla kruunatuksi Ruotsin kuninkaaksi ja liittää Ruotsin todella osaksi Kalmarin unionia.


title: Kristina Gyllenstierna

text: Sten joutui kiistaan Eerik Trollen pojan arkkipiispa Kustaa Trollen kanssa, kun Kustaa Trolle vaati lisää itsenäisyyttä kirkolle. Vuonna 1516 Sten piiritti arkkipiispan linnoituksen Staketin ja valloitti sen vuotta myöhemmin. Sten purki linnoituksen, vangitsi Trollen ja vei häneltä hänen arkkipiispan arvonimensä, mikä johti ekskommunikaatioon paavin kanssa. Paavi antoi tukensa Kristian II:n Sturevastaisille suunnitelmille.


title: Kristina Gyllenstierna

text: Uutenavuonna 1520 Kristian II valloitti Ruotsin, ja helmikuussa 1520 Sten kuoli Mälarenin jäällä tapahtuneessa Bogesundin taistelussa saamiinsa vammoihin. Hän oli kuollessaan 27-vuotias.


title: Kristina Gyllenstierna

text: Stenin kuoleman jälkeen Kristina otti hoitaakseen poikiensa oikeuksien puolustuksen ja poikiensa nimissä komentoonsa kaupungin ja Tukholman linnan. Hän sai myös talonpoikais- ja porvarissäätyjen kannatuksen ja hallintaansa sekä Suomen että koko kuningaskunnan tärkeimmät linnoitukset Västeråsin linnan, Nyköpingin linnan ja Kalmarin linnan. 3. maaliskuuta 1520 useat Ruotsin valtaneuvoston jäsenet taipuivat Kristian II:n tahtoon ja valitsivat hänet Ruotsin kuninkaaksi Uppsalassa. Keski-Ruotsin rahvas nousi Kristinan isänmaallisuuden innoittamana kapinaan ja löivät tanskalaliset valloittavat Balundsåsissa 19. maaliskuuta. Heidät saatiin kukistettua vasta 6. huhtikuuta Uppsalan taistelussa.


title: Kristina Gyllenstierna

text: Toukokuun lopussa Tanskan laivasto saapui Tukholmaan ja kaupunki piiritettiin niin maalta kuin mereltäkin. Kristina oli aiemmin ehtinyt lähettää vanhimman poikansa, seitsemänvuotiaan Niilo Sturen turvaan Puolan Danzigiin mukanaan Sturen perheen kanslerin Peder Jaakonpojan johtama edustaja. Edustaja lähetettiin, jotta Sigismund I:n ja Hansaliiton kanssa voitaisiin neuvotella tuesta Tanskaa vastaan.


title: Kristina Gyllenstierna

text: Kristina painotti, että hän hallitsisi valtakuntaa kunnes hänen poikansa saavuttaisivat täysi-ikäisyyden ja voisivat ottaa asian hoidettavakseen. Hänellä oli puolellaan Tukholman porvarien tuki, ja he jopa kutsuivat Kristinaa prinsessakseen. Samaan aikaan Kalmarin entisen hallitsijan leski Anna Eerikintytär johti Kalmarin kaupunkia yhtä määrätietoisesti kuin Kristina johti Tukholmaa.


title: Kristina Gyllenstierna

text: 7. syyskuuta 1520 neljän kuukauden piirityksen jälkeen Kristina suostuteltiin antautumaan Kristian II:n allekirjoittamaa armahduskirjettä vastaan. Kirjeessä kuningas armahti Kristinan, hänen kuolleen miehensä ja kaikki heidän seuraajansa kaikista teoista, joilla he olivat vastustaneet Kristian II:ta, edesmennyttä kuningasta Hannu I:tä ja häntä edeltänyttä Kuningas Kristian I:tä. Kristina sai pitää Hämeen linnan ja Hämeen läänin, Kuhmon ja Eksjön kartanot ja Hörningsholmin linnan. Kristina ja Tukholman linnan komentajat laativat kirjeen, jossa he sitoutuivat luovuttamaan Tukholman linnan Kristianille 7. syyskuuta.


title: Pentti Laaksonen

text: Pentti Arvi Laaksonen (13. tammikuuta 1929 Helsinki – 29. huhtikuuta 2005 Montebello, Espanja) oli suomalainen koripalloilija.


title: Pentti Laaksonen

text: Laaksonen kuului Suomen maajoukkueen kokoonpanoon Helsingin kesäolympialaisissa 1952 sekä vuosien 1951 ja 1953 EM-kilpailuissa. Helsingissä Suomi sijoittui 13:nneksi, ja Laaksonen pelasi otteluissa Meksikoa ja Bulgariaa vastaan. Laaksonen pelasi Suomen miesten maajoukkueessa yhteensä 23 ottelua ja teki niissä 28 pistettä.


title: Pentti Laaksonen

text: Seuratasolla Laaksonen edusti vuosina 1952–1958 kasvattajaseuraansa Karhun Poikia, minkä lisäksi hän pelasi vuonna 1960 yhdessä ottelussa Panttereiden joukkueessa.


title: Pentti Laaksonen

text: Laaksonen asui viimeiset vuotensa Montebellossa, Espanjassa, jossa hän kuoli 76-vuotiaana 29. huhtikuuta 2005.


title: Rudolf Bahro

text: Rudolf Bahro (1935-1997) oli itäsaksalainen kirjailija, filosofi ja toisinajattelija. Hänen tunnetuin teoksensa "Die Alternative" (Vaihtoehto) sisälsi voimakasta kritiikkiä sosialismia kohtaan, vaikka siinä ei kapitalismiakaan nähty ratkaisuna yhteiskunnan ongelmiin. Bahron teoksen arvostus on noussut 2000-luvulla, kun siitä on löydetty kestävän kehityksen perusajatuksia.


title: Rudolf Bahro

text: Bahron kouluvuosina 1950-luvun alkupuolella DDR:n Fürstenbergissä oli jokaisen nuoren kuuluttava kommunistiseen Freie Deutsche Jugend -järjestöön. Niinpä Bahrokin liittyi siihen. Myöhemmin hän itse piti tätä ainoana kertana, kun hän teki jotain vasten tahtoaan. Vuonna 1952 hän anoi jäsenyyttä Saksan Sosialistisessa yhtenäisyyspuolueessa SED:ssä, josta hän myöhemmin sai myös työpaikan.


title: Rudolf Bahro

text: Bahron pääteos "Die Alternative" valmistui 1977. Elokuussa 1977 länsisaksalainen lehti Der Spiegel julkaisi siitä katkelmia Bahron haastattelun yhteydessä. Teoksen ja haastattelun sisältämä DDR-kritiikki aiheutti Bahron vangitsemisen ja kahdeksan vuoden vankeustuomion. Tällöin Bahron maine lännessä toisinajattelijana ja mielipidevankina alkoi levitä. Hänet vapautettiin 11. lokakuuta 1979 ja päästettiin länteen viikkoa myöhemmin.


title: Rudolf Bahro

text: Bahron pääteos sisälsi talouden kasvuajattelun kritiikkiä ja ympäristönsuojelun kehittämisvaatimuksia. Teos korostaa solidaarisuutta ja yksilönvapautta. Niinpä Bahro alkoikin lännessä toimia vihreän puolueen riveissä. Tällöin Bahro hylkäsi aatemaailmastaan marxilaisuuden, ja katsoi, että se on aatteena vanhentunut.


title: Heikki Haahti

text: Heikki Otto Wilhelm Haahti (s. 1929) on ollut suomalainen matemaatikko. Hän on Oulun yliopiston matematiikan professori 1966 ja Helsingin yliopiston matematiikan dosentti 1966–1995 Hän tutkii differentiaaligeometriaa. .


title: Heikki Haahti

text: Haahti nimitettiin Oulun yliopiston toiseen matematiikan professorin virkaan 1966 mutta hän oli hoitanut virkaa jo vuodesta 1964 edeltäjänsä Klaus Valan jälkeen.


title: Vesa Kivinen

text: Vesa Kivinen (s. 1978) on suomalainen kuvataiteilija.


title: Vesa Kivinen

text:
Kivinen opiskeli elokuva-alaa Northumbrian yliopistossa ja valmistui mediatuotannon kanditaatiksi 2003. Hänen debyyttinäyttelynsä
Helsingissä Galleria Luovassa pidettiin 7. toukokuuta – 6. kesäkuuta 2009.


title: Vesa Kivinen

text: Kivinen on tunnettu kehittelemästään "Artevo" ("Art evolving") -tekniikasta, jossa hän maalaa ensin teoksensa mallin, yleensä naisen, iholle. Tämän jälkeen malli valokuvataan ja kuvankäsittelyn jälkeen teokset tulostetaan korkealaatuisella painoteknologialla. Artevo-teosten tuotanto- ja hinnoittelufilosofia on myös sikäli erikoinen, että kunkin teoksen vedosmäärät ovat avoimia, mutta jokainen uusi vedos alkuperäisteoksesta on hinnoiteltu kaksi kertaa kalliimmaksi kuin edellinen vedos. Kivisen Artevo-yhteistyö tunnetun Bollywood-näyttelijä Veena Malikin kanssa saavutti kansainvälistä huomiota elokuussa 2013.


title: Vesa Kivinen

text: Artevo-projektinsa ohella Kivinen on tehnyt yhteistyötä Leif Segerstamin kanssa tämän "Völvan"-sinfoniaa varten.


title: Vesa Kivinen

text: Vesa Kivisen Artevo-sivusto


title: Vesa Kivinen

text: Integral Instituutin kuratoima online näyttely


title: Pertti Mutru

text: Pertti Sakari Mutru (18. syyskuuta 1930 Viipuri – 30. lokakuuta 1964 Helsinki) oli suomalainen koripalloilija ja käsipalloilija.


title: Pertti Mutru

text: Mutru kuului Suomen maajoukkueen kokoonpanoon Helsingin kesäolympialaisissa 1952 sekä vuosien 1951, 1953, 1955 ja 1957 EM-kilpailuissa. Helsingissä Suomi sijoittui 13:nneksi, ja Mutru pelasi otteluissa Meksikoa, Neuvostoliittoa ja Bulgariaa vastaan tehden yhteensä kymmenen pistettä. Mutru pelasi Suomen miesten maajoukkueessa yhteensä 57 ottelua ja teki niissä 360 pistettä.


title: Pertti Mutru

text: Seuratasolla Mutru edusti vuosina 1952–1964 kasvattajaseuraansa Kiri-Veikkoja/Panttereita. Hän voitti seurassa kymmenen Suomen mestaruutta.


title: Pertti Mutru

text: Mutru pelasi myös käsipalloa maajoukkuetasolla. Hän kuoli auto-onnettomuudessa törmättyään lyhtypylvääseen Tuusulantiellä 30. lokakuuta 1964. 34-vuotias Mutru todettiin kuolleeksi Töölön sairaalassa.


title: Esko Haapa

text: Esko Johannes Haapa (21. lokakuuta 1914 Tampere – 26. huhtikuuta 1991 Helsinki) oli suomalainen teologi ja professori. Hän oli Helsingin yliopiston Raamatun alkukielten apulaisprofessori 1950–1981.


title: Esko Haapa

text: Esko Haavan vanhemmat olivat toimittaja Lauri Johannes Haapa ja Aura Emilia Nyholm ja puoliso vuodesta 1944 Hanni Tuulikki Kivikuru (Koskinen). Ylioppilaaksi Haapa tuli 1934 ja hänet vihittiin papiksi 1940. Teologian kandidaatin tutkinnon hän suoritti 1944 ja filosofian kandidaatin tutkinnon 1947. Hän toimi ylimääräisenä pappina Tampereen hiippakunnassa 1940–1947 ja Helsingin yliopistossa vt. apulaisprofessorina vuodesta 1948.


title: Esko Haapa

text: Haapa osallistui kahden raamatunkäännöskomitean työhön edustaen Suomen Kirkon Sisälähetysseuraa.


title: Anna Haapakoski

text: Anna Haapakoski (myös Lagerblad, 1741–1811) oli Siikaisista kotoisin ollut suomalainen uskonnollinen näkijä, joka saarnasi 1770-luvulta lähtien Porissa yhdessä Juliana Söderborgin kanssa. Heidän vaikutuksestaan syntyi kaupungissa uskonnollinen herätysliike, joka muodosti pohjan Länsi-Suomen rukoilevaisuudelle.


title: Paavo Haapala

text: Paavo Samuli Haapala (19. elokuuta 1906 – 6. marraskuuta 2002) oli suomalainen geologi. Hän sai professorin arvonimen 1960. Hän oli naimisissa vuodesta 1936 lähtien filosofian lisensiaatti ja kasvifysiologian tutkija Eva Barbara Wilhelmina Fabritiuksen (1909—1978) kanssa.


title: Paavo Haapala

text: Haapala väitteli tohtoriksi 1962 ja toimi Petsamon Nikkeli Oy:n päägeologina ja kaivoksen johtajana 1937–1944, Cerro de Pasco Corporationin päägeologina Perussa 1946–1953 ja Outokumpu Oy:n päägeologina ja johtokunnan jäsenenä 1954–1973.


title: Pronssijuhlat

text: Pronssijuhlat on kirjailija Markku Ropposen esikoisromaani. Kirja alkaa olympiavuonna 1952. Kaksi rakennustyömiestä raiskaavat ja sen jälkeen tappavat vahingossa rakennustyömaalle vierailulle tulleen nuoren naisen. He kätkevät ruumiin talon seinän sisälle luottaen, ettei sitä löydetä sieltä. Kolmekymmentä vuotta myöhemmin talo aiotaan purkaa, ja siinä sijaitsevan ravintolan omistaja Tuomainen joutuu mukaan outoihin tapahtumiin.


title: Ilmari Haapala

text: Ilmari Johannes Haapala (s. 1939) on suomalainen geologi ja professori. Hän on ollut Helsingin yliopiston geologian ja mineralogian dosentti 1971–1982 ja professori vuodesta 1982. Hän tutkii Suomen rapakivigraniittien petrologiaa, geokemiaa ja metallogeniaa.


title: Ilmari Haapala

text: Haapala valittiin Suomalaisen Tiedeakatemian jäseneksi vuonna 1985.


title: Ole Humlum

text: Ole Humlum (s. 21. heinäkuuta 1949) on tanskalaissyntyinen fyysisen maantieteen professori Oslon yliopistossa. Hänet tunnetaan teoriasta, jonka mukaan ilmaston lämpeneminen johtuu ilmakehän hiilidioksidimäärien lisääntymisen sijasta pääosin maapallon lämpötilojen luonnollisesta vaihtelusta.


title: Ole Humlum

text: Humlum syntyi Tanskassa ja vietti nuoruutensa Länsi-Jyllannissa. Hän kiinnostui jäätiköiden ja vuorten tutkimisesta matkustettuaan Alpeille setänsä kutsumana 14-15-vuotiaana. Innostus johti Humlumin opiskelemaan geologiaa Kööpenhaminan yliopistossa. Hän väitteli tohtoriksi jäätiköiden geomorfologiasta Kööpenhaminan yliopistossa vuonna 1980.


title: Ole Humlum

text: Humlum työskenteli väitöskirjansa jälkeen post-docina Kööpenhaminan yliopistossa 1980 – 1983. Vuodet 1983 – 1986 hän työskenteli Qeqertarsuaqin arktisen tutkimusaseman tieteellisenä johtajana Grönlannissa ja hänet nimitettiin Kööpenhaminan yliopiston arktisen geomorfologian professoriksi elokuussa 1986. Hän työskenteli myös konsulttina Tanskan arktisen tutkimuskeskuksen GeoBasis-ohjelmassa (1996), vierailevana lehtorina Skotlannissa, University of St. Andrews:ssa (1997) ja vierailevana apulaisprofessorina Färsaarten Natural Museum:issa (1998). Vuonna 1999 hänet nimitettiin professoriksi Huippuvuorten yliopistokeskukseen (The University Centre in Svalbard) ja edelleen keskuksen maantieteellisen osaston johtajaksi syyskuussa 2003. Tammikuussa 2003 Humlum nimitettiin Oslon yliopiston fyysisen maantieteen professoriksi Norjaan.


title: Ole Humlum

text: Humlumin edustama näkökanta ilmaston lämpenemiseen on vähemmistössä ilmastotutkijoiden keskuudessa. Hän on ilmaissut huolestuneisuutensa siitä, että poliitikot seuraavat pääosin vain yhtä tieteellistä koulukuntaa ilmastonmuutokseen reagoidessaan ja korostaa, että useiden koulukuntien esillä pitäminen olisi tieteelliselle keskustelulle tärkeää. Humlumin näkökantaa on kritisoitu muun muassa siitä, että hän olisi valinnut dataa omiin malleihinsa selektiivisesti, jättäen malleihin sopimatonta dataa analyysin ulkopuolelle. Humlum puolestaan on torjunut kyseisen kritiikin harhaanjohtavana ja virheellisenä.


title: Ole Humlum

text: Ole Humlum Oslon yliopiston sivustolla


title: Walker Evans

text: Walker Evans (3. marraskuuta 1903 St. Louis, Missouri – 10. huhtikuuta 1975 Lyme, Connecticut) oli yhdysvaltalainen valokuvaaja ja toimittaja, joka tunnetaan parhaiten 1930-luvun laman aikana ottamistaan dokumentaarisista kuvista köyhistä maaseudun perheistä ympäri Yhdysvaltoja.


title: Walker Evans

text:
Evansin isä toimi mainosjohtajana, ja vauraan perheen poika varttui Ohion Toledossa ja New Yorkissa.
Evans valmistui Phillips Academystä Massachusettsin osavaltiossa 1922. Hän opiskeli ranskalaista kirjallisuutta Williams Collegessa vuoden verran, kunnes erosi koulusta. Vietettyään vuoden Pariisissa hän palasi New Yorkin kulttuuripiireihin, mutta työskenteli osakevälittäjänä Wall Streetillä sijainneessa yrityksessä 1927–1929.


title: Walker Evans

text: Vuonna 1928 Evans alkoi valokuvata vakavammin asuessaan Ossiningissa. Paria vuotta myöhemmin häneltä julkaistiin kolme valokuvaa Brooklyn Bridge -sillasta Hart Cranen runoteoksessa "The Bridge". Vuonna 1931 hän teki kuvasarjan Bostonin viktoriaanisen tyylin taloista, ja vuonna 1933 hän matkusti Kuubaan kuvaamaan diktaattori Gerardo Machadon vastaista kapinaa Carleton Bealsin tulevaa kirjaa "The Crime of Cuba" varten.


title: Walker Evans

text: Vuonna 1935 Evans alkoi kuvata vähäosaisten sosiaalisia oloja Yhdysvaltain eri viranomaisille, aluksi köyhien ja työttömien perheiden jälleenasutuksesta huolehtivalle virastolle ja sitten maaseudun perheitä avustavalle Farm Security Administrationille (FSA) etupäässä Yhdysvaltain etelävaltioissa.


title: Walker Evans

text: Kesällä 1936 Fortune-talousaikakauslehti lähetti Evansin ja toimittaja James Ageen jutuntekomatkalle Alabaman köyhälle alueelle, mutta juttua ei koskaan julkaistu. Viittä vuotta myöhemmin vuonna 1941 Evansin kuvat ja Ageen tekstit julkaistiin kirjana "Let Us Now Praise Famous Men", joka liikuttavalla tavalla kuvasi köyhien maaseudun ihmisten elinoloja lama-ajan kourissa. Syyskuussa 2005 Fortune-lehden 75-vuotisjuhlanumeroa varten toimittaja ja kuvaaja kävivät samalla alueella uudelleen kuvaamassa ja haastattelemassa Evansin ja Ageen tapaamien perheiden jälkeläisiä, jotka eivät välttämättä olleet tyytyväisiä kuvien aiheuttamaan kuuluisuuteensa.


title: Walker Evans

text: Evans jatkoi kuvaustyötään Farm Security Administrationille vuoteen 1938. Samana vuonna New Yorkin modernin taiteen museo MoMA järjesti näyttelyn "Walker Evans: American Photographs", joka oli museon ensimmäinen vain yhden valokuvaajan töihin keskittyvä näyttely. Samoihin aikoihin Evans alkoi kuvata New Yorkin metrossa takkinsa sisään piilotetulla kameralla. Kuvista syntyi kirja "Many are Called". 1930-luvun loppuvuosina Evans toimi myös opettajana valokuvaaja Helen Levittille.


title: Walker Evans

text: Evans kuvasi alkuaikojen kuvansa pääasiassa suurille 8 x 10 tuuman negatiiveille. Henri Cartier-Bressonin tavoin Evans ei vedostanut kuviaan itse eikä useinkaan edes valvonut niiden tekoa pimiössä, vaan tyytyi kirjoittamaan ohjeita negatiivien oheen.


title: Walker Evans

text: Evans oli myös taitava kirjoittaja, ja pääsi vuonna 1945 Time-aikakauslehden toimittajaksi. Sieltä hän siirtyi Fortuneen, jossa työskenteli vuoteen 1965 saakka jolloin hänet nimitettiin valokuvauksen professoriksi Yalen yliopistoon.


title: Walker Evans

text: Vuosina 1973–1974 Evans kuvasi laajan kuvasarjan tuolloin uudella Polaroid SX-70 -kameralla, kun hänen terveytensä ei enää sallinut raskaamman kaluston käyttöä. Evans kuoli kotonaan Connecticutissa 1975. Vuonna 1994 hänen perikuntansa lahjoitti kuvaajan taiteellisen jäämistön New Yorkin Metropolitan-taidemuseolle.


title: Kuolemanuni

text: Kuolemanuni on Markku Ropposen toinen romaani. Kirjan alussa taloudellisiin vaikeuksiin joutunut yrittäjä Ape Halme aikoo tehdä itsemurhan kesämökillään, mutta epäonnistuu. Aamulla herätessään pilleri- ja alkoholihumalasta hän löytää veljensä kirveellä surmattuna. Poliisi epäilee häntä syylliseksi. Todistaakseen syyttömyytensä hän ryhtyy itse etsimään tekijää.


title: Kauhajoen Karhu kaudella 2013–2014

text: Kauhajoen Karhu pelasi kaudella 2013–2014 kuudetta kauttaan Suomen koripallon pääsarjassa eli Korisliigassa. Joukkue sijoittui runkosarjassa sijalle viisi ja sai vastaansa pudotuspelien ensimmäisellä kierroksella kotkalaisen KTP-Basketin. Puolivälieräsarjan KTP voitti 3–1, joten Karhun osalta myös kauden lopullinen sarjasijoitus oli viides.


title: Kauhajoen Karhu kaudella 2013–2014

text: Kauhajoen Karhu solmi päävalmentajansa Ari Tammivaaran kanssa vuoden jatkosopimuksen kaudeksi 2013–2014 jo helmikuun 2013 alussa. Karhu neuvotteli myös omien pelaajiensa kanssa jatkomahdollisuuksista kauden 2012–2013 ollessa vielä käynnissä. Ennen kauden päättymistä julkistettinkin Niko Mattilan, Matias Ojalan ja Henri Hirvikosken jatkosopimukset. Lisäksi Jussi Eskolan keväällä 2012 solmitusta kaksivuotisesta sopimuksesta oli jälkimmäinen kausi jäljellä.


title: Kauhajoen Karhu kaudella 2013–2014

text: Ensimmäinenä uutena pelaajana Karhu kiinnitti Forssan Koripojista siirtyneen 202-senttisen Markus Moleniuksen. 21-vuotias Molenius pelasi juniorivuosinaan yhteensä 112 nuorten maaottelua. Yksi kesän kovimpia siirtouutisia oli KTP-Basketin edelliskaudella loppuotteluihin johdattaneen bosnialaispelintekijän Bojan Sarcevicin siirtyminen Karhuun. Bosnia ja Hertsegovinan kansalaisuudestaan huolimatta Sarcevic lasketaan Korisliigassa herrasmiessopimuksen sääntöjen mukaan kotimaiseksi pelaajaksi, sillä hän on pelannut Suomessa myös juniorisarjoja. Karhun kotimainen osasto täydentyi vielä kesäkuun aikana, kun kolmen Karhussa pelatun kauden jälkeen Lapualle siirtynyt Aleksi Huuskonen teki paluun Kauhajoelle ja solmi kauden mittaisen sopimuksen Karhun kanssa.


title: Kauhajoen Karhu kaudella 2013–2014

text: Ensimmäiseksi amerikkalaisvahvistukseksi Karhu kiinnitti jo neljättä kauttaan Korisliigassa aloittavan Antwine Williamsin. 38-vuotias Williams on iäkkäin joukkueessa pelannut koripalloilija kaikki Karhun I-divisioona- ja Korisliiga-kaudet huomioiden. Hetimmiten Williamsin sopimuksen julkistamisen jälkeen Karhu tiedotti myös Ranskan kolmostasolta siirtyneen 203-senttisen yhdysvaltaispelaajan Quincy Hankins-Colen sekä Belgian pääsarjasta siirtyneen 202-senttisen niin ikään yhdysvaltalaisen Andre Williamsonin kanssa solmitut pelaajasopimukset. Joukkueeseen palkattiin myös neljäs amerikkalaispelaaja, kun Karhu solmi kuukauden koeajalla sopimuksen ammattilaisuraansa aloittelevan 201-senttisen Akeem Johnsonin kanssa.


title: Kauhajoen Karhu kaudella 2013–2014

text: Koripallon I-divisioona B:hen noussut Vaasan Salama ja Karhu solmivat kesän aikana kattavan yhteistyösopimuksen, jonka seurauksena joukkueiden kesken voi kauden aikana muun muassa tapahtua pelaajasiirtoja nuorten pelaajien osalta. Lisäksi seurojen A-pojat pelaavat yhteisjoukkueella tulevissa SM-karsinnoissa. Ennen kauden alkua Salamasta Karhun miehistöön nostettiinkin 1995-syntyneet Adem Osmanovic ja Daniel Lindqvist


title: Kauhajoen Karhu kaudella 2013–2014

text: "Lyhenteet: O = Ottelut, 2% = Kahden pisteen heittojen onnistumisprosentti, 3% = Kolmen pisteen heittojen onnistumisprosentti, 1% = Vapaaheittojen onnistumisprosentti, L = Levypallokeskiarvo, S = Koriin johtaneiden syöttöjen keskiarvo, M = Menetyksien keskiarvo, R = Pallonriistojen keskiarvo, T = Koriin heiton torjuntojen keskiarvo, P = Pistekeskiarvo"


title: Pimento

text: Pimento on Markku Ropposen vuonna 2012 ilmestynyt romaani. Kirjan päähenkilö on yksityisetsivä Marlon Turmanen, joka on juuri avannut toimiston Jyväskylässä. Hän joutuu ensimmäisenä toimenantonaan selvittämään lounaissuomalaisessa "Pimento"-nimisessä kylässä sattunutta ampumistapausta. Pimento on työttömyyden vaivaama paikkakunta, jossa Turmanen lemmikkiporsaansa kanssa tutustuu sekä kylähulluihin että vauraaseen kartanon väkeen.


title: Pimento

text: Arvostelijan mielestä kirjassa yhdistyvät Ropposen perinteiset tyylikeinot: "toisaalta sarkastis-joviaali humoristisuus, toisaalta konkreettisen ympäristökuvauksen merkityksellisyys". Pimennossa "väkivallan maneerit ovat jos mahdollista vielä pitemmälle ironisoituja kuin Kuhala-kirjoissa". Kuitenkin toisto on jo tulossa kirjailijalle ongelmaksi.


title: Syrakusan piiritys 261 eaa.

text: Syrakusan piiritys 261 eaa. oli ensimmäisen puunilaissodan taistelu Rooman ja Syrakusan kreikkalaisen siirtokunnan välillä.


title: Syrakusan piiritys 261 eaa.

text: Karthago oli satojen vuosien ajan läntisen Välimeren mahtivaltio, jonka siirtokuntia ja kauppa-asemia oli Välimeren saarilla Gibraltariin saakka. Rooma oli tällöin pääasiassa mannervaltio, eikä sillä ollut ongelmia Karthagon kanssa. Maiden välistä luottamusta vahvistettiin monilla sopimuksilla. Ajan mittaan Rooman oli kuitenkin vaikea sietää sitä, että suuri osa Sisiliasta oli Karthagon hallussa, koska Rooma hankki sieltä suuren osan viljastaan.


title: Syrakusan piiritys 261 eaa.

text: Puunilaissotien syttyminen Karthagon ja Rooman välille johtui siitä, että Karthagon palkkasoturit valtasivat itselleen Messinan. Syrakusa piti sitä uhkana itselleen ja pyysi Roomaa apuun. Sata uudenlaista maihinnousulaivaa auttoivat Rooman vuonna 260 eaa. voittoon Mylain taistelussa Karthagoa vastaan Mylain eli nykyisen Milazzon niemen alueella. Sen jälkeen käytiin Sisilian eteläpuolella meritaistelu, jossa kummallakin osapuolella oli yli 300 laivaa. Tämäkin päättyi Rooman voittoon, mutta sen jälkeen sotaonni kääntyi. Lopulta Aegetes-saarten voitto käänsi sodan Rooman hyväksi, ja vuonna 241 eaa. solmitun rauhan perusteella Karthagon oli vetäydyttävä Sisiliasta.


title: Syrakusan piiritys 261 eaa.

text: Sodan alkupuolella 261 eaa. Rooma piiritti Syrakusan, vaikka tämä oli alun perin pyytänyt Roomaa apuun karhagolaisia vastaan. Syrakusa oli nimittäin myöhemmin asettunut sodassa Karhagon puolelle. Piiritys päättyi Rooman nopeaan voittoon. Syrakusa pakotettiin rauhansopimukseen, jossa se lupasi pysyä sodissa Rooman liittolaisena. Lisäksi se joutui maksamaan rahakorvauksen Roomalle.


title: Johannes Haataja

text: Johannes Haataja (13. kesäkuuta 1928 Helsinki – 26. huhtikuuta 1991 Helsinki) oli suomalainen hammaslääkäri ja professori. Hän oli Helsingin yliopiston lasten hammashoito-opin ja hampaiston oikomisopin professori 1965–1987. Hän oli ylimääräinen professori vuoteen 1977, jolloin virka muutettiin varsinaiseksi professoriksi. Hänen professorikaudellaan aloitettiin lasten hammashoidon opetus ja erikoishammaslääkärien koulutus ja oikomisoppi eriytettiin omaksi oppiaineekseen. Haataja oli mukana Ruskeasuolle rakennetun Helsingin yliopiston uuden hammasklinikan suunnittelutyössä ja toimi sen esimiehenä 1979–1984. Hän oli myös Suomen Punaisen Ristin Huuli- ja suulakihalkiokeskuksen hammashoito-osaston perustaja ja esimies vuosina 1967–1981. Lisäksi hän oli 1965–1966 Suomen Hammaslääkäriseuran ja 1967–1972 Nordisk förening för pedodonti i Finlandin puheenjohtaja.


title: Johannes Haataja

text: Johannes Haatajan isä oli professori, pääjohtaja ja kansanedustaja Kyösti Haataja.


title: Haba Haba

text: Haba Haba on norjalais-kenialaisen laulaja-lauluntekijä Stella Mwangin kappale. Se valittiin edustamaan Norjaa vuoden 2011 Euroviisuihin ja se löytyy myös hänen toiselta studioalbumiltaan, Kinandalta. Kappale tuli saataville digitaalisesti ladattavana päivää ennen Melodi Grand Prixin kolmatta semifinaalia. "Haba Haba" debytoi ensimmäisellä viikollaan Norjan singlelistan yhdeksännellä sijalla, ennen pääsyään listan kärkeen neljäksi peräkkäiseksi viikoksi.


title: Haba Haba

text: Digital Download


title: Vapaan Suomen radio

text: Vapaan Suomen radio oli natsi-Saksan toisen maailmansodan aikana syyskuusta 1944 huhtikuuhun 1945 ylläpitämä propagandaradioasema, jonka lähetykset oli suunnattu suomalaisille sen jälkeen kun Suomi oli katkaissut suhteensa Saksaan ja tehnyt rauhan Neuvostoliiton kanssa.


title: Vapaan Suomen radio

text: Vapaan Suomen radion tarkoituksena oli muokata suomalaisten mielialoja saksalaismyönteiseen ja neuvostovastaiseen suuntaan. Lähetyksissä arvosteltiin voimakkaasti Suomen hallitusta sen sovinnollisesta politiikasta Neuvostoliiton suuntaan, levitettiin kauhutarinoita Neuvostoliiton toimista Suomessa ja kehotettiin suomalaisia jatkamaan vastarintaa sissisodan keinoin. Aseman toimitus lienee perustettu Berliinissä syyskuun puolivälissä 1944 ja ensimmäinen muistiinmerkitty lähetys esitettiin 26. syyskuuta. Sen jälkeen ohjelmaa tuli joka ilta 15 minuutin ajan. Vapaan Suomen radion ohjelma oli suomenkielistä ja työntekijät enimmäkseen suomalaisia, mutta se toimi SS:n, Saksan propagandaministeriön ja Saksan yleisradion tarkan ohjauksen alaisena. Johtajana ja ensimmäisenä kuuluttajana toimi suomalaiseen Waffen-SS-pataljoonaan kuulunut untersturmbannführer Claes Purjo. Kuuluttajiksi tulivat pian perustamisen jälkeen johtaja Aarne Runolinna ja Suomen Berliinin-lähetystön vahtimestari Oiva Koski. Myös Yrjö von Grönhagen työskenteli toimituksessa jonkin aikaa alkuvuodesta 1945.


title: Vapaan Suomen radio

text: Vapaan Suomen radio toimi yhdessä muihin maihin suunnattujen vastaavien propagandaradioasemien kanssa Berliinin stadionilla, mutta lähetyksissä toimipaikkaa ei koskaan mainittu ja aseman annettiin ymmärtää toimivan Suomessa tai Ruotsissa. Erään tiedon mukaan lähetykset olisivat lakanneet kuulumasta Suomessa jo tammikuun 1945 alussa, toisen mukaan ne jatkuivat maaliskuulle. Asema evakuoitiin maaliskuun alkupuoliskolla Helmstedtiin Magdeburgin lähistölle, mutta se lähetti enää vain muutamia uusintoja vanhoista ohjelmistaan. Huhtikuun alkuun mennessä henkilökunta siirtyi turvaan Norjaan.


title: Julius Fredrik Hackman

text: Julius Fredrik Hackman (23. elokuuta 1832 – 24. syyskuuta 1933) oli suomalainen sotilas. Hän sai kenraaliluutnantin arvon 1899. Hän oli vuodesta 1866 Konstantinovin sotakoulun päällikkö. Erottuaan armeijasta 1900 hän siirtyi Ranskaan.


title: Julius Fredrik Hackman

text: Hänen isänsä oli kauppaneuvos Johan Friedrich Hackman.


title: Harmaapääharlekiini

text: Harmaapääharlekiini ("Smithornis sharpei") on leveänokkaharlekiinien heimoon kuuluva varpuslintu.


title: Harmaapääharlekiini

text: Harmaapääharlekiinia tavataan Afrikan keskiosissa. Laji on huonosti tunnettu, mutta sen on kuvattu olevan yleinen sen levinneisyysalueen niissä osissa, jotka ovat hyvin tutkittuja. Laji on luokiteltu elinvoimaiseksi.


title: Juha Kettunen

text: Juha Kettunen on suomalainen tutkija, joka on toiminut kansantaloustieteen, erityisesti työn taloustieteen, dosenttina Jyväskylän yliopistossa. Kettunen on työskennellyt valtiovarainministeriössä, Elinkeinoelämän Tutkimuslaitoksessa (ETLA), Jyväskylän ja Helsingin yliopistoissa sekä Turun ammattikorkeakoulussa.


title: Juha Kettunen

text: Kettunen valmistui kauppatieteen maisteriksi Jyväskylän yliopistosta vuonna 1983. Hän opiskeli ekonomistityön ohella ekonometriaa professoreiden Charles Manski ja Daniel McFadden ohjaamana ja valmistui valtiotieteen lisensiaatiksi Helsingin yliopistosta vuonna 1998 sekä väitteli kauppatieteiden tohtoriksi kansantaloustieteestä Jyväskylän yliopistossa vuonna 1993. Hän jatkoi tutkimustyötä Englannissa Bristolin yliopistossa, jossa hän suoritti Doctor of Philosophy -tutkinnon vuonna 1996 ekonometrian professori Andrew Chesherin ohjauksessa. Siirryttyään Jyväskylän yliopiston johtamiskoulutusyksikön johtajaksi hän suoritti yhteiskuntatieteiden lisensiaatin tutkinnon pääaineena yrittäjyys ja johtaminen Kuopion yliopistossa vuonna 1997 ja jatkoi opintoja Oulun yliopistossa, jossa hän väitteli tekniikan tohtoriksi tuotantotaloudessa vuonna 2009. Pedagogisiin opintoihin liittyen hän on kehittänyt innovaatiopedagogiikkaa.


title: Juha Kettunen

text: Juha Kettunen työskenteli valtiovarainministeriön suunnittelusihteeristössä työryhmän sihteerinä vuonna 1983 ja Elinkeinoelämän Tutkimuslaitoksessa (ETLA) ekonomisti- ja tutkimustehtävissä vuoteen 1995 saakka. Sen jälkeen hän työskenteli Jyväskylän yliopiston Täydennyskoulutuskeskuksen tutkimusjohtajana sekä johtamiskoulutusyksikön johtajana vuoteen 1998 saakka ja Helsingin yliopiston Vantaan täydennyskoulutuslaitoksen johtajana vuoteen 2000 saakka, mistä alkaen hän toimi Turun ammattikorkeakoulun rehtorina ja vuodesta 2014 alkaen johtajana, rajattuna vastuualueenaan tutkimus- ja kehitystoiminnan kansainvälistyminen sekä julkaisutoiminta .


title: Juha Kettunen

text: Kettunen on toiminut asiantuntijana työministeriön, opetusministeriön, valtioneuvoston kanslian, eduskunnan sekä tasavallan presidentin kutsusta sekä arvioinut Brysselissä sosiaalirahaston ohjelmia Suomen liittyessä Euroopan unioniin. Hän on toiminut projektin johtajana Pohjoismaiden ministerineuvoston rahoittamassa aktiivista työvoimapolitiikkaa käsittävässä tutkimusprojektissa, ollut perustamassa eurooppalaista strategista kumppanuusverkostoa Consortium on Applied Research and Professional Education (CARPE) sekä toiminut Euroopan kulttuurikaupungin valtuuskunnan jäsenenä Turun ollessa Euroopan kulttuuripääkaupunki. Lisäksi hän on toiminut EAIR:n hallituksessa, Arene ry:n eri tehtävissä, strategiakonsulttina, laadunarvioinnin tehtävissä, Turun kauppakamarin teollisuusvaliokunnassa, Varsinais-Suomen maakunnan yhteistyöryhmässä sekä Varsinais-Suomen ELY-keskuksen neuvottelukunnassa sekä Turun kaupungin eri työryhmissä. Kettunen on toiminut kirjoitustyön ohella aktiivisesti monien eri aikakauskirjojen arvioitsijana ja toimituskunnan jäsenenä.


title: Hurrikaani Isidore

text: Hurrikaani Isidore oli vuoden 2002 Atlantin hurrikaanikauden toinen hurrikaani ja yhdeksäs nimetty myrsky. Ylittäessään Kuuban se luokiteltiin Saffirin-Simpsonin asteikolla heikoimpaan eli 1. luokkaan, mutta saapuessaan Jukatanille se oli voimistunut 3. luokan hurrikaaniksi. Se heikkeni trooppiseksi myrskyksi ennen rantautumistaan Louisianaan.


title: Jacques Henri Lartigue

text: Jacques Henri Lartigue (13. kesäkuuta 1894 Courbevoie – 12. syyskuuta 1986 Nizza) oli ranskalainen valokuvaaja ja taidemaalari, joka tunnetaan parhaiten nuorena ottamistaan elämäniloisista valokuvista varhaisista lentokoneista ja autokilpailuista sekä Pariisin muodikkaista naisista.


title: Jacques Henri Lartigue

text: Lartigue syntyi Ranskan vauraimpiin kuuluneen perheen pojaksi. Siirtomaihin rautateitä rakentamalla rikastunut isä harrasti valokuvausta, ja Jacques Henri alkoi valokuvata jo kuusivuotiaana, aiheenaan etupäässä oman perheen ihmiset ja tapahtumat. Lapsena hän kuvasi perheensä jäseniä urheiluharrastuksissa ja erilaisissa leikeissä: mäkiautokilpailuissa, leijaa tai lennokkia lennättämässä tai Eiffel-torniin kiipeämässä. Hän pääsi kameransa kanssa myös muun muassa autokilpailuihin ja Ranskan avoimiin tennisturnauksiin. Vartuttuaan Lartigue harrasti ja kuvasi monia vauraan väen urheilulajeja, kuten alppihiihtoa ja golfia, ja teinivuosinaan Pariisin kaduilla kohtaamiaan upeasti pukeutuneita naisia.


title: Jacques Henri Lartigue

text: Monet Lartiguen varhaisista ja kuuluisimmista kuvista on itse asiassa otettu stereokameralla, vaikka ne ovatkin tulleet tunnetuiksi tavallisina ”monovalokuvina”. Jo nuorena hänellä oli käytössään monia muitakin kameroita ja negatiivikokoja sekä varhaista Autochrome-värikuvamateriaalia. Monissa hänen kuvissaan on mukana onnekasta sattumaa. Eräässä Lartiguen kuuluisimmista kuvista ohi ajava kilpa-auto kallistuu oudosti menosuuntaansa samalla kun katsojat radan varrella kallistuvat vastakkaiseen suuntaan. Tämä ilmeisesti johtuu Lartiguen autoa seuraavasta panoroinnista ja kameran hitaasta, alhaalta ylös kulkevasta verhosulkimesta.


title: Jacques Henri Lartigue

text: Hänen suurimpana saavutuksenaan pidetään noin 120 huolellisesti koottua valokuva-albumia, jotka muodostavat yhden upeimmista tunnetuista visuaalisista omaelämäkerroista.


title: Jacques Henri Lartigue

text: Lartigue sai kaupaksi vain joitakin valokuviaan, lähinnä urheiluaiheisille lehdille kuten "La Vie au Grand Air". Aikuistuttuaan hän keskittyi maalaamiseen, josta tuli hänen varsinainen ammattinsa. Hänen nuoruudenaikaiset valokuva-albuminsa löysi onnekkaan sattuman kautta Rapho-kuvatoimiston Charles Rado 1960-luvun alussa kun Lartigue oli jo 68-vuotias. Rado esitteli Lartiguen New Yorkin modernin taiteen museon silloiselle kuraattorille John Szarkowskille, ja tuloksena oli laaja näyttely Lartiguen valokuvatuotannosta. Life-aikakauslehti julkaisi aukeaman jutun Lartiguen näyttelystä samassa vuoden 1963 numerossa jossa kertoi presidentti John F. Kennedyn kuolemasta, ja Lartiguen valokuvat saivat näin suurimman mahdollisen yleisön Yhdysvalloissa.


title: Jacques Henri Lartigue

text: Kotimaassaan Ranskassa Lartigue tuli valokuvaajana tunnetuksi vasta 1974, jolloin vastavalittu presidentti Valéry Giscard d’Estaing tilasi hänet kuvaamaan virallisen muotokuvansa. Tuloksena oli yksinkertainen, vallitsevassa valossa Élysée-palatsin portailla kuvattu valokuva, jossa presidentin taustana on Ranskan lippu. Tuo kaikkien Ranskan valtion virastojen seinille levinnyt kuva teki Lartiguen tunnetuksi myös kotimaassaan, mistä seurasi laaja valokuvanäyttely Pariisin Musée des Arts Décoratifs -museossa ja suuri määrä kuvaustilauksia muoti- ja sisustuslehdiltä. Yhteistyössä valokuvaaja Richard Avedonin kanssa syntyi ensimmäinen valokuvakirja Lartiguen töistä, nimeltään "Diary of a Century".


title: Jacques Henri Lartigue

text: Lartigue oli taidemaalarina pätevä muttei erityisen lahjakas. Hän liikkui Pariisin kulttuuripiireissä ja kuului muun muassa Pablo Picasson ja Jean Cocteaun tuttavapiiriin. Hän pääsi kuvaamaan tapahtumia ja ihmisiä monien elokuvaohjaajien kuvauksissa; näihin lukeutuivat Abel Gance, Robert Bresson, François Truffaut ja Federico Fellini.


title: Jacques Henri Lartigue

text: Jacques Henri Lartigue kuoli 92-vuotiaana 1986 ja jätti jälkeensä noin 150 000 valokuvaa, 50 000 sivua päiväkirjamuistiinpanoja ja satoja maalauksia. Vuonna 1979 hän lahjoitti ensimmäisenä valokuvaajana koko tuotantonsa Ranskan kansallisomaisuudeksi. Hänen poikansa Dany, taidemaalari ja perhosasiantuntija, ylläpitää Provencen Saint-Tropez’ssa pientä kotimuseota, johon on koonnut isänsä valokuvia ja oman perhoskokoelmansa.


title: Hurrikaani Keith

text: Hurrikaani Keith oli vuoden 2000 Atlantin hurrikaanikauden toinen hurrikaani ja yhdeksäs nimetty myrsky. Se luokiteltiin Saffirin-Simpsonin asteikolla toiseksi ylimpään eli 4. luokkaan, kun se pysähtyi Belizen edustalle. Belizen saarille iskiessään se oli enää 3. luokan hurrikaani, ja se heikkeni tavalliseksi trooppiseksi myrskyksi ennen rantautumistaan Belizen manneralueelle. Se voimistui uudelleen Meksikonlahdella ja rantautui Meksikon koillisosaan 1. luokan hurrikaanina.


title: Immortal (täsmennyssivu)

text: Immortal voi tarkoittaa ainakin seuraavia:


title: Jestem

text: Jestem on puolalaislaulaja Magdalena Tulin sanoittama ja tuottama kappale, joka edusti Puolaa vuoden 2011 Euroviisuissa Düsseldorfissa, Saksassa. Kappaleen englanninkielisen version, ""First Class Ticket to Heavenin"" ilmoitettiin alun perin esitettävän Euroviisuissa, mutta päätös kumottiin ja sen sijasta esitettiin kappaleen puolankielinen versio. Kappaleesta julkaistiin myöhemmin myös toinen englanninkielinen versio nimeltään ""Present"".


title: Jestem

text: Euroviisuissa "Jestem" sijoittui ensimmäisessä semifinaalissa viimeiselle sijalle, jonka myötä se oli jo kolmas peräkkäinen vuosi kun Puola ei päässyt finaaliin.


title: Viidakkoharlekiini

text: Viidakkoharlekiini ("Smithornis rufolateralis") on leveänokkaharlekiinien heimoon kuuluva varpuslintu.


title: Viidakkoharlekiini

text: Viidakkoharlekiinia tavataan Afrikan länsi- ja keskiosissa. Lännessä sen levinneisyysalue ulottuu Sierra Leoneen, idässä Ugandaan ja etelässä Angolan pohjoisosiin. Lajin on kuvattu olevan yleinen, ja se on luokiteltu elinvoimaiseksi.


title: Smaragdiharlekiini

text: Smaragdiharlekiini ("Calyptomena whiteheadi") on leveänokkaharlekiinien heimoon kuuluva varpuslintu.


title: Smaragdiharlekiini

text: Smaragdiharlekiinia tavataan Indonesiassa ja Malesiassa. Sen on raportoitu olevan suhteellisen yleinen, ja sen kannankehitys on vakaa. Se on luokiteltu elinvoimaiseksi.


title: Live It Up (Yüksek Sadakatin kappale)

text: Live It Up on Yüksek Sadakatin kappale. Se oli Turkin edustaja vuoden 2011 Euroviisuissa ja se esitettiin Englanniksi. Kappale epäonnistui pääsemään finaaliin 10. toukokuuta 2011 järjestetyn ensimmäisen semifinaalin jälkeen, joka oli Turkin historian ensimmäinen kerta kun se jäi finaalin ulkopuolelle.


title: Kuningasharlekiini

text: Kuningasharlekiini ("Calyptomena hosii") on harlekiinien heimoon kuuluva varpuslintu.


title: Kuningasharlekiini

text: Kuningasharlekiinia tavataan Bruneissa, Indonesiassa ja Malesiassa, ja sen on kuvattu olevan paikallisesti yleinen. Se on vähenemässä elinympäristöjen tuhoutumisen vuoksi, ja se on luokiteltu silmälläpidettäväksi.


title: Umrao Jaan (vuoden 1981 elokuva)

text: Umrao Jaan on vuonna 1981 ilmestynyt intialainen draamaelokuva, jonka ohjasi Muzaffar Ali. Se perustuu Mirza Hadi Ruswan urdunkieliseen romaaniin "Umrao Jaan Ada", joka kertoo kuuluisasta lucknowilaisesta kurtisaanista. Rekha voitti pääroolistaan arvostetun parhaan naispääosan National Film Awards -palkinnon.


title: Umrao Jaan (vuoden 1981 elokuva)

text: Vuonna 1840 Amiran-niminen tyttö (Umme Farwa) kidnapataan perheensä luota Faizabadista. Hänet myydään Khanum Jaanille (Shaukat Kaifi), joka omistaa bordellin Lucknowissa ja kouluttaa kurtisaaneja. Amiran, joka saa nimen Umrao Jaan, oppii lukemaan, kirjoittamaan, tanssimaan, laulamaan ja hurmaamaan miehiä. Hän on sivistynyt nainen, joka on opetettu valloittamaan varakkaita miehiä.


title: Umrao Jaan (vuoden 1981 elokuva)

text: Aikuinen Umrao Jaan (Rekha) hurmaa Nawab Sultanin (Farooq Sheikh), ja he rakastuvat toisiinsa. Nawabin on kuitenkin mentävä perheensä vaatimuksesta naimisiin ja Umraon sydän särkyy.


title: Umrao Jaan (vuoden 1981 elokuva)

text: Umrao tapaa hurmaavan rosvopäällikön Faiz Alin (Raj Babbar), jonka kanssa hän päättää karata. Hän toivoo heidän menevän naimisiin, jolloin hän voisi jättää elämänsä kurtisaanina taakseen. Pakomatkalla paikallinen poliisi tappaa rosvopäällikön ja Umraon on pakko palata entiseen elämäänsä.


title: Umrao Jaan (vuoden 1981 elokuva)

text: Pian britit hyökkäävät Lucknowiin ja asukkaiden on pakko paeta. Umraon pakolaisjoukko pysähtyy pieneen kaupunkiin Lucknowin lähellä. Paikalliset asukkaat pyytävät halveksimaansa kurtisaania laulamaan ja tanssimaan. Umrao käsittää olevansa kotikaupungissaan Faizabadissa, mistä hänet aikanaan vietiin perheeltään. Hän tapaa äitinsä ja veljensä, jotka luulivat hänen kuolleen. Hänen äitinsä haluaisi hänet takaisin perheeseen, mutta hänen veljensä kieltää häntä palaamasta ja häpäisemästä perhettä ammatillaan.


title: Umrao Jaan (vuoden 1981 elokuva)

text:
Lopulta Umrao palaa yksin ammattinsa ja runojensa kanssa ryöstettyyn ja hylättyyn bordelliinsa Lucknowissa.
J. P. Duttan ohjaama "Umrao Jaan" ilmestyi 3. marraskuuta 2006. Aishwarya Rai näytteli Umrao Jaania, Abhishek Bachchan Nawab Sultania, Sunil Shetty Faiz Alia ja Puru Raaj Kumar Gohar Mirzaa. Musiikin sävelsi Anu Malik.


title: Kongonharlekiini

text: Kongonharlekiini ("Pseudocalyptomena graueri") on harlekiinien heimoon kuuluva varpuslintu.


title: Kongonharlekiini

text: Kongonharlekiinia tavataan Kongon demokraattisen tasavallan itäosissa ja Ugandan lounaisosissa. Sen kannaksi arvioidaan 3 500–15 000 yksilöä. Laji on luokiteltu vaarantuneeksi, koska sitä tavataan vain pienellä alueella, ja koska sen populaatio on pieni ja vähenemässä.


title: Kongonharlekiini

text: Kongonharlekiini elää luonnontilaisissa sademetsissä ja metsänreunoilla. Se käyttää ravinnokseen siemeniä, kukkia, silmuja, hedelmiä, kovakuoriaisia, toukkia ja etanoita.


title: Kármánin pyörrerata

text: Virtausdynamiikassa Kármánin pyörrerata (tai von Kármánin pyörrerata) on toisiaan seuraavien pyörteiden aiheuttama kuvio, jonka aiheuttaa fluidin epävakaa virtaus kiinteän kohteen ympäri. Ilmiö on nimetty unkarilais-amerikkalaisen Theodore von Kármánin mukaan. Ilmiö aiheuttaa jokapäiväisessä elämässä esiintyviä ilmiöitä, kuten sähkölinjojen soimisen tuulella tai autonanteenin värisemisen joillain nopeuksila. Tietyillä taajuuksilla pyörteet voivat synnyttää resonanssia rakennelmissa, minkä vuoksi niiden estäminen on tärkeää korkeissa ja hoikissa rakennelmissa. Pyörteet irtoavat kappaleen sivuilta vuorotellen kummaltakin puolelta aiheuttaen virtauksen suuntaan nähden poikittaisen harmonisen voiman. Vaaralliseksi se voi tulla silloin, kun syntyy resonanssitilanne, jossa pyörteiden irtoamistaajuus tulee samaksi kuin rakenteen ominaistaajuus. Tähän tarkoitukseen käytetään esimerkiksi piippujen ympärillä spiraaleja, jotka sekoittavat ilmavirtauksia ja estävät pyörrevirtauksia. Hyvin korkeissa piipuissa spiraaleja ei voi käyttää niiden tuulikuorman takia, vaan vaimennus on suoritettava massa- tai impulssivaimentimilla.


title: Hurrikaani Marilyn

text: Hurrikaani Marilyn oli vuoden 1995 Atlantin hurrikaanikauden 15. trooppinen matalapaine. Suurimmat vahingot se aiheutti Yhdysvaltain Neitsytsaarilla.


title: Fred Hackman

text: Johan Fredrik (Fred) Alexis Hackman (5. syyskuuta 1874 Viipuri – 30. elokuuta 1925 Lausanne, Sveitsi) oli suomalainen kauppaneuvos ja toimi viipurilaisen kauppahuone Hackman & Co:n johdossa.


title: Fred Hackman

text: Hackman astui opintojensa päätyttyä sukuyhtiö Hackmanin palvelukseen. Hänet valittiin vuonna 1901, jolloin hän oli 26-vuotias, yhtiön johtoon yhdessä isänsä ja kahden muun kanssa. Yhtiön johto jäi vähitellen hänen käsiinsä, ja hän oli myös aktiivinen Viipurin asioiden ajamisessa, muun muassa kaupunginvaltuutettuna, kunnes hänen terveytensä alkoi 1920-luvulla heiketä. Hän sai kauppaneuvoksen arvonimen 1921.


title: Fred Hackman

text: Hackmanin isä oli Hackman & Co:n pääjohtaja Wilhelm Hackman. Isä ja poika kuolivat samana vuonna.


title: Oulun Kärppien SM-liigakausi 1977–1978

text: Oulun Kärppien SM-liigakausi 1977–1978 oli Oulun Kärppien ensimmäinen kausi SM-liigassa. Kausi oli jääkiekon SM-liigan kolmas kausi.


title: Oulun Kärppien SM-liigakausi 1977–1978

text: Kärpät jäi runkosarjassa sijalle seitsemän, eikä näin ollen selvinnyt pudotuspeleihin. Mestaruuden voitti Porin Ässät.


title: Oulun Kärppien SM-liigakausi 1977–1978

text: Kärpät oli edellisellä kaudella voittanut I-divisioonan mestaruuden ennen Vaasan Sportia. Kärpät hävisi ainoastaan neljä ottelua. Kärppien parhaimmat pistemiehet olivat Markku Perkkiö (44+26), Hannu Aravirta (34+30) sekä Reijo Ruotsalainen (23+35). Kärppien katsojakeskiarvo oli melkein 3700 katsojaa per ottelu.


title: Oulun Kärppien SM-liigakausi 1977–1978

text: SM-liigakarsinnoissa Kärpät kohtasi liigaseurat Rauman Lukon sekä Forssan Palloseuran ja I-divisioonan toisen, Vaasan Sportin. Lukko voitti karsintasarjan voittamalla kaikki kotiottelunsa sekä FoPSin kerran vieraissa. Sport jäi lohkon viimeiseksi, mutta Kärpät ja FoPS joutuivat ratkaisemaan toisen liigapaikan ylimääräisessä ottelussa. Oulussa pelatun ottelun Kärpät voitti 9–3 ja varmisti näin paikan SM-liigassa. Kärppien tehokkain pelaaja karsinnassa oli Reijo Ruotsalainen tehoin 2+5. Kärppien karsintapelejä seurasi Oulussa keskimäärin yli 5 500 katsojaa.


title: Jaakko Jouppila

text: Pentti Jaakko Jouppila (16. syyskuuta 1923 Seinäjoki – 15. joulukuuta 1950 Seinäjoki) oli suomalainen kuulantyöntäjä. Seuratasolla hän edusti Seinäjoen Urheilijoita.


title: Jaakko Jouppila

text: ”Jaska” Jouppila edusti Suomea Lontoon kesäolympialaisissa 1948, missä hän sijoittui loppukilpailussa seitsemänneksi tuloksella 14,59 metriä. Karsinnassa hän oli työntänyt 14,72 metriä ollen kuudes. Jouppila edusti Suomea viidessä maaottelussa vuosina 1947–1949. Hän voitti Suomen mestaruuden Kymissä 1949 ja SM-pronssia Tampereella 1947. Ennätyksensä 15,93 metriä Jouppila pukkasi 10. elokuuta 1949 Seinäjoella.


title: Jaakko Jouppila

text: Jouppilan veljistä Kauko oli kiekonheiton SM-mitalisti ja menestyksekäs veteraaniurheilija, ja Matti ja Eero olivat maajoukkuetason kuulantyöntäjiä. Kauko Jouppilan Antti-poika saavutti isänsä tavoin SM-mitalin kiekonheitossa. Kauko Jouppilan Jussi-poika taasen saavutti kaksi SM-mitalia kuulantyönnössä.


title: Jorma Ruissalo

text: Jorma Valter Ruissalo (30. tammikuuta 1912 Tampere – 3. kesäkuuta 2006 Jyväskylä) oli suomalainen pikaluistelija. Seuratasolla hän edusti Tampereen Pyrintöä.


title: Jorma Ruissalo

text: Ruissalo sijoittui Garmisch-Partenkirchenin talviolympialaisissa 1936 500 metrillä kahdeksanneksi. Yleisluistelun Suomen-mestaruuskilpailuissa 1931 hän voitti 500 metrillä matkakohtaisen Suomen mestaruuden. Yleisluistelun MM-kilpailuissa hän sijoittui vuonna 1931 yhdeksänneksi ja vuonna 1936 31:nneksi. Yleisluistelun EM-kilpailuissa 1935 hän oli 13:s.


title: Jorma Ruissalo

text: Ruissalo kuoli Vaajakoskella 3. kesäkuuta 2006, 94-vuotiaana. Hän oli mm. Ebba Fromin ohella viimeisiä elossa olleita, ennen toista maailmansotaa olympiakisoissa kilpailleita suomalaisurheilijoita.


title: Amerikankääpiörapu

text: Amerikankääpiörapu ("Faxonius limosus" tai "Orconectes limosus") on Pohjois-Amerikan itäosista kotoisin oleva rapulaji, joka esiintyy yleisesti vieraslajina Keski- ja Itä-Euroopan sisävesissä.


title: Amerikankääpiörapu

text: Tämän ravun alkuperäinen levinneisyys on Pohjois-Amerikan itäosissa ja kattaa Yhdysvaltojen rannikko-osavaltiot Virginiasta pohjoiseen ja Kanadassa Quebeciin. Se elää lähinnä 10-100 metrin levyisissä kirkasvetisissä joissa, joskus järvissä.


title: Amerikankääpiörapu

text: Laji tuotiin Saksaan vuonna 1890 ja sitä siirrettiin pian Ranskaan ja Puolaan. Sillä oli tarkoitus korvata rapuruton takia taantuvaa alkuperäistä jokirapua, mutta se ei osoittautunut taloudellisesti arvokkaaksi. Kuten toinen tulokaslaji täplärapu ("O. limosus") osoittautui rapuruton kantajaksi. Toisaalta laji on pienikokoinen, yleensä alle 10 senttiä, ja harvoin kasvaa myyntikokoiseksi. Pääasiallisesti sitä käytetään syöttinä. Nykyisin sen levinneisyys kattaa suuren osan Keski- ja Itä-Eurooppaa; hiljattain se on mm. levinnyt Britanniassa ja Valko-Venäjällä, muttei vielä Pohjoismaissa.


title: David Bailey

text: David Royston Bailey, CBE (s. 2. tammikuuta 1938) on brittiläinen valokuvaaja, joka tuli tunnetuksi 1960-luvun ”svengaavan Lontoon” julkisuuden henkilöiden ja muodin kuvaajana.


title: David Bailey

text: Bailey on kotoisin köyhästä työläisperheestä ja eli lapsuutensa sodan ja pommitusten varjossa. Hän kiinnostui valokuvauksesta luontoharrastuksen kautta ja toisaalta lukihäiriönsä takia. Hän aloitti uransa John Frenchin studioapulaisena, työskenteli sitten musiikkituottaja John Colen Studio Fivessa kunnes sai sopimuksen muotikuvaajan työstä Vogue-lehden brittiversiossa 1960.


title: David Bailey

text: Yhdessä valokuvaajien Terence Donovan ja Brian Duffy kanssa Bailey oli keskeinen henkilö luomaan ja välittämään kuvaa 1960-luvun svengaavasta Lontoosta. Nämä uuden polven valokuvaajat ystävystyivät näyttelijöiden, muusikoiden ja jopa kuningashuoneen jäsenten kanssa ja huomasivat muuttuvansa itsekin kaikkien tuntemiksi julkisuuden henkilöiksi. Michelangelo Antonionin vuoden 1966 elokuva "Blow-Up – erään suudelman jälkeen" perustuu paljolti juuri David Baileyn hahmoon.


title: David Bailey

text: Vuonna 1964 Bailey kokosi kuvaamistaan julkkismuotokuvista ison kuvasalkun "The Box of Pin-Ups", jonka julistekokoisten kuvien päähenkilöinä olivat elokuvanäyttelijä Terence Stamp, The Beatles, Mick Jagger, huippumalli Jean Shrimpton, laulaja P. J. Proby, valokuvaaja Cecil Beaton, tanssija Rudolf Nurejev, taiteilija Andy Warhol sekä pahamaineiset gangsterikaksoset ja yökerhonomistajat Ronald ja Reginald Kray.


title: David Bailey

text: Baileyn ura Vogue-lehdessä eteni nopeasti, ja tuotteliaimmillaan hän kuvitti 800 lehden sivua yhden vuoden aikana. Hänen eniten käyttämä valokuvamallinsa oli Jean Shrimpton, jonka kanssa hänellä oli myös suhde. Muotikuvien lisäksi Bailey kuvitti levyalbumien kansia muun muassa The Rolling Stonesille ja Marianne Faithfullille.


title: David Bailey

text: Vuonna 1992 Bailey ohjasi BBC:lle draaman "Who Dealt?" Ring Lardnerin tarinasta. Vuonna 1995 hän kirjoitti ja ohjasi elokuvan "The Lady is a Tramp", jossa esiintyi hänen vaimonsa Catherine. Vuonna 1998 hän ohjasi dokumenttielokuvan "Models Close Up" Channel 4 -televisioyhtiölle. Vuonna 2011 Bailey debytoi kuvataiteilijana omalla näyttelyllään Lontoon Scream-galleriassa.


title: David Bailey

text: Bailey on ollut naimisissa neljästi. Vuonna 1960 hän avioitui Rosemary Bramblen kanssa, vuosina 1965 näyttelijä Catherine Deneuven kanssa, sitten malli Marie Helvinin kanssa. Vuodesta 1986 hänen vaimonaan on ollut Catherine Dyer. Baileyllä on kolme lasta.


title: David Bailey

text:
Jérôme de Missolz teki Baileystä televisiodokumentin "Bailey: Four Beats to the Bar and No Cheating", jonka Yle Teema esitti 2012 ja 2015 nimellä "Bailey, muotikuvaaja."
Samana vuonna sai BBC Four -kanavalla ensi-iltansa Baileyn ja Jean Shrimptonin romanssista kertova draama "We'll Take Manhattan."


title: AFI (täsmennyssivu)

text: AFI voi tarkoittaa ainakin seuraavia:


title: Luftflotte 5

text: Luftflotte 5 (Saksan 5. ilma-armeija) oli toisen maailmansodan aikainen natsi-Saksan ilmavoimien Luftwaffen armeija. Se vastasi Luftwaffen toiminnasta Norjassa, Tanskassa ja Suomessa.


title: Luftflotte 5

text: Luftflotte muodostettiin Norjan miehitystä varten Hampurissa vuoden 1940 huhtikuussa. Saman kuun loppupuolella Luftflotte 5 siirrettiin Osloon, josta sen yksiköt osallistuivat taisteluun Britanniasta. Myöhemmin armeijan tehtävänä oli muun muassa miehitetyn Norjan puolustaminen sekä Pohjois-Atlantilla kulkevien Liittoutuneiden saattueiden häirintä. Luftflotte 5:n komentajina toimivat kenraalit Erhard Milch (1940), Hans-Jürgen Stumpff (1940–1943) sekä Josef Kammhuber (1943–1944).


title: Luftflotte 5

text: Luftflotte 5:n lentoyksiköt olivat Fliegerführer Nordin alaisuudessa. Se puolestaan oli jaettu kolmeen osastoon, jotka olivat Fliegerführer Nord(Ost), Fliegerführer Nord(West) and Fliegerführer Lofoten. Vuonna 1944 niiden toiminta organisoitiin uudelleen ja yksiköt tunnettiin nimillä Ff 3, Ff 4 ja Ff 5.


title: Luftflotte 5

text: Luftflotte 5:n käyttämät lentokentät oli jaettu kahteen alueeseen, Luftgau Kommando(LgK) Norwegeniin ja vuonna 1941 perustettuun Luftgau Kommando(LgK) Finnlandiin. LgK Finnland käsitti Suomen lisäksi myös Norjan pohjoisimman osan. Vuonna 1944 ne organisoitiin ilmayksiköiden tapaan uudelleen ja tunnettiin sen jälkeen nimillä Kommandierende General der Luftwaffe (K.G.) in Norwegen ja Kommandierende General der Luftwaffe (K.G.) in Finnland.


title: Multimodaalisuus

text: Multimodaalisuus voi tarkoittaa seuraavia asioita:


title: Amen!

text: Amen! on Krista Siegfridsin kappale, joka julkaistiin 10. toukokuuta 2013 hänen "Ding Dong!"-debyyttialbumin toisena singlenä. Sanoituksellisesti kappale kertoo naisesta, joka avioitui pari kuukautta sitten, mutta paljastuu lopulta lesboksi. Kappaleelle on myös julkaistu musiikkivideo, jossa Krista ensin liikkuu alusvaatteissa kadulla keskellä yötä ja päätyy lopulta yökerhoon, jossa hän suutelee maineensa mukaisesti naista. Kristan esiintymistyyliä musiikkivideolla on verrattu yhdysvaltalaisartisti Lady Gagaan. Videon ohjasi Elias Koskimies, joka toimi myös kappaleen Marry Me-musiikkivideon ohjaajana. "Amen!" ei saavuttanut edeltäneen singlen kaltaista suosiota ja ei ole toistaiseksi päässyt lainkaan listoille.


title: Visitors (kappale)

text: ”Visitors” on Koto-yhtyeen vuonna 1985 julkaisema italodiskokappale, jossa on myös synthpop- ja spacesynth-aineksia. Alkuperäisen kappaleen kokosi Anfrando Maiola ja tuotti Stefano Cundari. Tästä kappaleesta on liikkeellä ainakin neljä muuta erilaista miksausta. Kappaletta pidetään yhtenä parhaista italodiskokappaleista, ja se oli ensimmäisiä spacesynth-kappaleista. Kappaleessa on osa Michael Jacksonin vuoden 1984 hittikappaletta ”Thriller”. ”Visitorsia” on myyty 200 000 kappaletta, joten se on yksi myydyimmistä italodiskokappaleista.


title: Operaatio Goldeneye

text: Operaatio Goldeneye oli toisen maailmansodan aikainen hylätty sotilasoperaatio, jossa liittoutuneiden suunnitelma oli tarkkailla Espanjaa, jos Francisco Francon hallinto siirtyisi akselivaltojen puolelle. Suunnitelmaa ehdotti Naval Intelligence Divisionin komentajaluutnantti Ian Fleming. Sen toteuttamiseen kuuluivat vähäiset sabotointioperaatiot Espanjan maaperällä ja Britannian kommunikoinnin varmistaminen Gibraltarilta, mikäli Espanja tai Saksa hyökkäisivät. Suunnitelmaa ehdotti Fleming elokuussa 1940. Koska Espanja ei siirtynyt akselivaltojen puolelle eivätkä saksalaiset toteuttaneet Operaatio Felixiä Gibraltarin valtaamiseksi, suunnitelma peruttiin elokuussa 1943. Myöhemmin Fleming käytti Goldeneye-nimeä Jamaikan-kodistaan, jossa hän kirjoitti James Bond -romaanejaan.


title: Operaatio Isabella

text: Operaatio Isabella oli toisessa maailmansodassa saksalaisten suunnitelma vallata Espanja ja Portugali sen jälkeen kun Neuvostoliitto olisi kaatunut. Adolf Hitler ehdotti suunnitelmaa kesäkuussa 1941, mutta suunnitelmaa ei koskaan toteutettu.


title: Araguaína

text: Araguaína on kaupunki Brasiliassa, Tocantinsin osavaltiossa. Vuonna 2010 kaupungissa oli 142 925 asukasta.


title: Araguaína

text: Araguaína sijaitsee Andorinhas- ja Lontra-jokien välissä. Alueen alkuperäiset asukkaat kuuluivsat Caraja-heimoon. heillä on edelleen käytösään kaistale jkivarresta, jota hallinnoi Fundação Nacional do Índio - FUNAI. Vuonna 1876 alueelle asettui João Batista da Silva, joka perusti paikalle pienen kylän Lontra-joen varteen. Huonojen liikenneyhteyksien takia kylä ei kehittynyt juurikaan ennen vuotta 1925, jolloin sinne saapui uusia siirtolaisia ja perustettiin katolinen kirkko. Nopea kehitys alkoi 1960-luvulla kun Belémin ja Brasílian välinen maantie rakennettiin.


title: Max Hagman

text: Nils Gustav Maximilian (Max) Hagman (19. huhtikuuta 1923 Tukholma – 9. toukokuuta 2008 Tuusula) oli suomalainen metsätieteilijä. Hän oli vuodesta 1972 professorin nimikkeellä Metsäntutkimuslaitoksen metsänjalostuksen tutkimusosaston päällikkö. Hän tutki metsäpuiden risteytysesteitä ja maantieteellisiä rotuja sekä lyhytkiertoviljelyn puulajeja.


title: Aimo Sakari

text: Aimo Sakari (vuoteen 1945 saakka "Salonen") () oli kielentutkija, Jyväskylän yliopiston romaanisten kielten professori (1966–1977) ja Pariisin yliopiston vieraileva professori 1977–1980. Hän tutki ranskan- ja provensaalinkielistä keskiaikaista kirjallisuutta.


title: Aimo Sakari

text: Sakari kävi koulunsa Viipurissa. Hän toimi vuosina 1937–1941 ja 1945–1958 suomen kielen lehtorina Pariisissa Institut des langues orientales -instituutissa. Vuonna 1956 hän väitteli tohtoriksi Helsingin yliopistossa teoksella "Poésies du troubadour Guillem de Saint-Didier". Sen jälkeen hän toimi Jyväskylän Normaalilyseossa saksan ja ranskan kielten yliopettajana 1958-1966 sekä vuonna 1961 hänet valittiin yliopistonlehtoriksi ja dosentiksi Jyväskylän kasvatusopillisen korkeakoulun uuteen filosofiseen tiedekuntaan . Professorin viroissa hän toimi 1966-1980, loppuajan Pariisissa. Hän edisti suomalaisuuden ja Suomen kirjallisuuden tuntemusta Ranskassa sekä ranskalaisuuden tuntemusta Suomessa. Sakari on suomentanut muun muassa neljä osaa Hergén sarjakuvaa Tintin seikkailut, (Helsinki 1961-1962). Hänen kotipaikkakuntansa oli Keuruu.


title: Lapin Lukko

text: Lapin Lukko on vuonna 1953 perustettu rovaniemeläinen urheiluseura. Seura on yleisseura, jonka lajivalikoimaan kuuluvat paini, nyrkkeily ja yleisurheilu. Aikaisemmin seuran lajeihin kuuluivat myös koripallo, pikaluistelu, pesäpallo ja lentopallo.


title: Lapin Lukko

text: Yleisurheilussa seuralla on hallussaan ulkoratojen miesten 4×800 metrin Suomen ennätys.


title: Lapin Lukko

text: Yleisurheilu


title: Lapin Lukko

text: Pikaluistelu


title: Lapin Lukko

text: Paini


title: Lapin Lukko

text: Nyrkkeily


title: Ratamot

text: Ratamot ("Plantago") on yksi- ja monivuotisten kasvien suku, joka kuuluu ratamokasvien heimoon. Sukuun kuuluu yli 200 lajia, jotka ovat levinneet ympäri maapalloa ja monia niistä pidetään rikkakasveina.


title: Ratamot

text: Ratamot kasvavat useimmiten lauhkeilla ja subtrooppisilla alueilla Euroopassa, Aasiassa, Afrikassa ja Yhdysvalloissa. Alueella, joka kattaa entisen Neuvostoliiton, esiintyy noin 30 lajia.


title: Ratamot

text: Ratamot omaavat yleensä lyhyen juurakon, josta lähtee pitkiä säikeitä. Kukinnot ovat pystyasennossa ja lehdettömiä. Joillakin lajeilla kukinnon varsi on haarautunut. Kukat ovat pieniä, huomaamattomia, ryhmittyneitä tiheään tähkään. Siemenet ovat kiinni tähkässä. Pölytys tapahtuu useimmiten tuulen avulla.


title: Ratamot

text: Sukuun kuuluu yli 200 lajia, jotka jaetaan 5 alasukuun. Raani ("Plantago uniflora", syn. "Littorella uniflora") on luettu myös toiseen sukuun (raanit "Littorella").


title: Ratamot

text: Suomessa ja Pohjoismaissa esiintyviä ratamolajeja:Muualla esiintyviä ratamolajeja:


title: Cascavel

text: Cascavel on kaupunki Brasiliassa, Paranán osavaltiossa. Vuonna 2010 kaupungissa oli noin 270 000 asukasta.


title: Cascavel

text: Kaupungin nimi on portugalia ja tarkoittaa kalkkarokäärmettä.